text:
Radio Izuba irizihiza imyaka umunani imaze ibonye izuba
Tariki ya 6 Nyakanga 2004, tariki ya 6 Nyakanga 2012, imyaka umunani irashize Radio Izuba y’Abaturage yigenga ikorera mu Ntara y’Iburasirazuba ishinzwe. Iyi radiyo irizihiza iyo sabukuru inishimira ibyo imaze kugeraho mu gihe gishize ibayeho.
Radio Izuba yashinzwe n’Ishyirahamwe ADECCO (Association pour le Development Communautaire), riharanira guteza imbere abaturage rikoresheje itumanaho, mu kwizihiza iyi sabukuru y’imyaka umunani imaze ibayeho, iranashyira ahagaragara uburyo bushya (...)
Tariki ya 6 Nyakanga 2004, tariki ya 6 Nyakanga 2012, imyaka umunani irashize Radio Izuba y’Abaturage yigenga ikorera mu Ntara y’Iburasirazuba ishinzwe. Iyi radiyo irizihiza iyo sabukuru inishimira ibyo imaze kugeraho mu gihe gishize ibayeho.
Radio Izuba yashinzwe n’Ishyirahamwe ADECCO (Association pour le Development Communautaire), riharanira guteza imbere abaturage rikoresheje itumanaho, mu kwizihiza iyi sabukuru y’imyaka umunani imaze ibayeho, iranashyira ahagaragara uburyo bushya bw’ikoranabuhanga mu ihanahana makuru.
Nk’uko Umuyobozi wa Radiyo Izuba Kayihura Erick yabitangarije IGIHE, ngo ubu buryo bwo kugeza amakuru ku baturage, buzajya bukoreshwa abaturage bifashishije telefoni zabo zigendanwa, aho umuntu azajya abasha kumva amakuru cyangwa gukurikirana ibiganiro akoresheje telefoni, kandi bitagombye ko iba irimo radiyo.
Ubu buryo Radio Izuba yise “Jyana umucyo’’ ariko mu ndimo z’amahanga bukaba bumenyerewe ku izina rya “Freedom fone”, ni ubwambere bugiye gukoreshwa na radiyo zo mu Rwanda, Radio Izuba akaba ariyo ya mbere igiye kubukoresha, dore uko ubundi bwari bumenyerewe mu masosiyeti y’itumanaho mu Rwanda, aho umuntu ahamagara akabwirwa aho akanda kuri telefoni ye maze akagera kucyo ashaka.
Kayihura yagize ati: ”Abazajya babasha gukoresha ubu buryo ni abantu bose batunze telefoni zigendanwa, hari ubundi buryo nabwo tugiye gushyira ho bwo koherereza ubutumwa bugufi ku bantu babishaka barimo ’Imboni’ za Radiyo Izuba (Aba ni abaturage batanga amakuru kuri Radio), ndetse kandi buzanakoreshwa n’undi muntu wese zaba ubyifuza”.
Uretse ubu buryo kandi Radio Izuba iranishimira kuba yarabashije kugera ku ntego yayo, mu rwego rw’imiyoborere aho yabashije kuba umuyoboro mu hagati y’abayobozi n’abayoborwa, kuko ibiganiro by’abayobozi mu Ntara y’Iburasirazuba ibyinshi bitambuka inyumva-nkumve kuri Radio, abaturage nabo bakabigiramo uruhare.
Radio Izuba kandi yabashije gufungura akanyamakuru k’abana kitwa ‘Itetero’.
Mu rwego rwo kujyana n’ikoranahuganga ubu Radio Izuba yabonye insakazamajwi igezweho (Digital), ituma kuri ubu ibasha kugera mu bice byinshi by’u Rwanda no mu bihugu bihana imbibi, doreko ari naryo koranabuhanga risabwakuri ubu mu isakazamajwi rya Radio mu Rwanda.
Radio Izuba ni Radio y’Abaturage ikorera mu Ntara y’Iburasirazuba mu Karere ka Ngoma. Yashinzwe n’ishyirahamwe ADECCO (Association pour le Devéloppement Communautaire) mu 2004, yumvikanira kuri FM ku murongo wa 100 MHZ; hose mu Ntara y’Iburasirazuba, mu duce tumwe na tumwe two mu Mujyi wa Kigali, mu Ntara y’Amajyepfo, mu duce tumwe na tumwe two mu Ntara y’Amajyaruguru , i Ngara na Karagwe muri Tanzania , ndetse no mu bice bimwe na bimwe bya Uganda.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


c: text/html

text:
ven.
01
nov.
2013
KU WA 03 UGUSHYINGO 2013-11-01
INYIGISHO YO KU CYUMWERU CYA 31 MU BYUMWERU
BISANZWE, UMWAKA C
Ubuh 11, 23-26 ; 12,1-2
2 Tes 1, 11-12 ;2,1-2
Lk 19,1-10
Zakewusi war umuntu ukomeye, yatwaraga abasoresha bose kuko yari abakuriye, ibi bivuga ko yari afite icyubahiro n’umutungo, kubera ko umwanya we wamworohererezaga gukusanya amafaranga bitamugoye kandi abandi bantu bakamugan kuko babaga bamukeneyeho ubufasha. Ikindi cyamuranganga nk’uko Matagatifu Luka abitubwiye ni uko yari mugufi cyane, ibi rero byatumye atabona neza inzira Yezu yari agiye kunyuramo. Ibi byatumye yigira inama yo kurira igiti kugira ngo abashe kubona Yezu. Ibaze nawe umunyacyubaho wuriye igiti, abana, dore ko aribo burira ibi, bakimutanzemo, bamuri hejuru, bamutikura imigeri ngo abavire mu giti ! Uku kwicisha bugufi kwe, icyubahiro cye akagisimbuza gushaka kubona Yezu byatumye Yezu amukunda cyane, atitaye ku byaha yakoze byose, cyane cyane ibishingiye ku murimo we w’ubusoresha n’inyota yo gukira bwangu.
Mu gihe rero abandi bose bari bamuhaye urwamenyo, bamunnyega ko yuriye igiti akuze, Yezu we yubuye amaso aramwitegereza hose, cyane cyane mu mutima we, amurebana akanyamuneza nk’umuntu ugiye gusoroma mu giti imbuto ihishije, iteye amerwe, nuko aramubwira at manuka, ubu ugiye gukura mu maso y’abandi, uko gukura ngiye kuguha gusimbure ubugufi bwawe, Imana watereranye ucumura, none ukaba uri kuyishakana umutima wawe wose, ntabwo bayishakira mu bushorishori, ahubwo Yicishije bugufi, yishushanya na muntu muri byise, usibye icyaha (Ph 2,7-8), yaje bugufi bwawe, iri iruhande rwawe, atari ukugira ngo ikunnyege nk’abari bagushungeye, ahubwo iragusaba icumbi, uyu munsi Irarara iwawe.
Koko umwana w’umuntu yaje gushakashaka abazimiye, Zakewusi, kimwe natwe twese dutakaza impuhwe z’Imana kubera icyaha, kubera ibyaha, bityo Yezu yaje iwacu kugira ngo adusubize inema twamburwa n’ibyaha igihe ducumuye. Turebe ibyishimo Zakewusi yamanukanye mu giti, agasanga Yezu maze akajya kumwakirira iwe mu rugo, ibi byishimo biratwibutsa bya byishimo byagaragaye igihe Bikira Mariya agiye kuramutsa Elizabeti Mutagatifu (Lk 1, 39-56). Burya ibyishimo bituruka mu mutima wishimiye kwakira icyo ushaka, icyo ukeneye. Ngibyo ibyishimo bya Zakewusi atewe no kwakira Yezu, akunda n’umutima we wose kubera amagambo meza yamwunvanye, bityo akoresha uko ashoboye kose ngo amubone, maze Yezu aza amusanganira none amwiyeretse wese, anataha iwe mu rugo, mu mutima we.
Aho Zakewusi atandukaniye n’Abafarizayi, ni uriya mutima we utaryarya, kutapfira ifiyeri cyangwa amakuzo, kumenya ubugufi bwe, akisunga Yezu ngo amugire muremure, cyane cyane amukiza ibyaha bimupfinagaza, bimushyira urupfu.
Ibi natwe bitwigishe guhinduka, kumenya ubugufi bwacu, twisunge igiti cy’umusara wa Yezu kugira ngo turebe kure, tubone Imana itubwiriza ibyiza, Tubone Yezu ushaka kuza iwacu, mu ngo zacu, mu mitima yacu, adutere umwete mu gkora ibyiza kandi akomeze ukwemera kwacu.
« Nyagasani ubura amaso maze ntuhweme kuturebana impuhwe ; Ntuduhora ibyaha byacu . ahubwo ugira impuhwe ugira ngo twisubireho, tubicikeho, maze udutungishe ubugwaneza bwawe. Nta kindi udushakira usibye kudusangiza ikuzo ryawe. Sitwe tugushakashaka, ahubwo ni wowe udutanga imbere udusaba icumbi mu mitima yacu. Uyu munsi rero natwe, nka Zakewusi,, turashaka kukwakirana ibyishimo, wowe uje kuduha inema n’ibyishimo twari twaratakaje igihe tugucumuragaho ».
Padiri Viateur SAFARI

robotstxt: allowed

filter: keep


text:
Bamuteye amabuye abasabira Imana imbabazi Ev Adda
Ibyakozwe n’intumwa 7:60. Arapfukama avuga ijwi rirenga ati Mwami ntubabareho iki cyaha. Amaze kuvuga atyo arasinzira.
Uyu ni Stefano uvugwa muri Bibiriya. Yabaye intwari cyane ahamya Kristo mu gihe gikomeye. Abantu bari bacyibuka ibyabaye kuri Yesu w’i Nazareti. Cyari igihe byari bikomeye kuvuga Kristo.Intumwa zarashakishwaga cyane. Barabicaga, bakababoha bakabica nabi.
Stefano intwari ya Yesu, ashira ubwoba, arahagarara abibutsa guhera mw’itangiriro ukuntu bahoze bagomera Imana, arababwira ageza aho yababwiye ati na Yesu mwaramubambye, muramwica Imana iramuzura. Ngo bazabiranywa nuburakari bamuhekenyera amenyo. Ahera ubwo ajya mw’iyerekwa atangira kubona Yesu ati: mbonye ijuru rikingutse ati kandi mbonye Umwana w’umuntu ahagaze iburyo bw’Imana.
Iyo umuntu ahamya ukuri Imana iba mu ruhande rwe. Imana yaramushyigikiye kuko yarari mu kuri.
Nawe ntugatinye igihe cyose wumva umutima utagucira urubanza. Reba nawe kujya mw’iyerekwa imbere y’abaguhekenyera amenyo. Murumva ko harimo ibanga bene Data. Aho twasomye naho yagezeho asabira ba bantu imbabazi ubwo bari bari kumutera amabuye.
Ikibazo ni iki: mbese biroroshye gusabira umugisha umuntu uri kukugirira nabi? Ariko bari bafite icyitegererezo cya Yesu.
Natwe dufite icyo cyitegererezo: Yesu, Sitefano. Abantu benshi bafite ikibazo cy’ababanga, cyababagendaho, cy’ababaroga, cy’ababavuga nabi, cy’ababafungira imigisha, cy’abitambika, yooo!!
Bene Data dukore iki? Nimuze tumere nka Sitefano. Dusabe Imana iduhe irindi yerekwa, tubone Yesu aho kubona ibibi by’abantu. Gusa twirinde tutaba tuzira kuba ba kazitereyemo, ahubwo duhamye ukuri.
Erega Imana ntibwirwa ibyabantu, irabizi.
Mbese yarakubabaje? Mbese wumva utamubabarira? Mbese wumva utabyihanganira? Sitefano yabasabiye imbabazi bakiri kumutera amabuye. Dusabe Umwuka Wera w’imbabazi abe muri twe, nibadutera amabuye twihangane, kandi tubabarire mw’izina rya Yesu, amen.
Murakoze cyane.


text:
Twaganiriye na Samusuri
Kalisa Ernest uzwi ku izina rya Samusuri kubera gukina filimi yitwa ’Ntawe umenya aho bwira ageze’, ni umwe mu bakinnyi kandi b’abanyarwenya ukina filimi mu Rwanda, twarambwegereye maze atubwira byinshi kuri we.
Mu kiganiro yagiranye n’umunyamakuru wa IGIHE Olivier Muhirwa, Samusuri yamubwiye ibirebana n’ubuzima bwe bwite, icyo ahugiyemo muri iyi minsi, ndetse n’ibyo ateganya gukora.
• Kera intara zikiri cumi n’ebyiri, najya mvuga nti : « Buri Ntara ngomba kuyigiramo umwana ».
• Mbere na mbere (...)
Kalisa Ernest uzwi ku izina rya Samusuri kubera gukina filimi yitwa ’Ntawe umenya aho bwira ageze’, ni umwe mu bakinnyi kandi b’abanyarwenya ukina filimi mu Rwanda, twarambwegereye maze atubwira byinshi kuri we.
Mu kiganiro yagiranye n’umunyamakuru wa IGIHE Olivier Muhirwa, Samusuri yamubwiye ibirebana n’ubuzima bwe bwite, icyo ahugiyemo muri iyi minsi, ndetse n’ibyo ateganya gukora.
• Kera intara zikiri cumi n’ebyiri, najya mvuga nti : « Buri Ntara ngomba kuyigiramo umwana ».
• Mbere na mbere nkunda umuntu ariko nkanga umuntu.
• Mukarujanga uretse kuba duhurira muri filimi ubundi nta kindi kintu duhuriraho.
Dore uko ikiganiro cyari giteye :
IGIHE: Watangira wibwira abakunzi ba IGIHE.com uwo uri we muri make?
SAMUSURI: Nitwa Kalisa Ernest, ayo ni amazina asanzwe, izina ry’ubuhanzi nitwa Samusuri.
IGIHE: Hanyuma se kwitwa iryo zina Samusuri waryiswe na nde?
SAMUSURI: Iryo zina naryiswe n’umuhanzi wa filimi. Filime ya mbere twatangiye gukina yitwa:”Ntawumenya aho bwira ageze”. Habyarimana Charles ngira ngo niwe wari wayikoze. Nyuma yaho tuza gukina n’izindi filimi nkomeza kugenda nitwa iryo zina gutyo. Igihe kiragera rero abantu bararimenyera, numva nanjye ntacyo ritwaye ndarikomeza.
IGIHE: Umaze guhura n’abakunzi bawe benshi. Ese iyo abakunzi bawe bumvise Samusuri bumva ari umuntu umeze gute?
SAMUSURI: Ubundi nkurikije icyo abo duhura, bagenda bambwira bati:” Samusuri, uri umuntu ukina ibintu bigaragaza ko ushobora kuba uri umuntu mwiza, umuntu ugira impuhwe”, ibintu nk’ibyo. Ariko bakagira amatsiko yo kwibaza niba ariko no mu buzima busamzwe ariko nteye, rimwe na rimwe bikananira gusubiza kuko ntawimenya amenywa n’abandi.
IGIHE: Ubundi mu buzima busanzwe uteye ute,?ukunda iki?, utwibwire mbega nk’umuntu utakuzi abashe kukumenya.
SAMUSURI: Mbere na mbere nkunda umuntu ariko nkanga umuntu.
IGIHE:Ubundi uri umugabo ufite umugore?
SAMUSURI: Eeeh… ndi umugabo ufite umugore n’abana babiri.
IGIHE: Ese mu by’ukuri waba ufite umugore umwe cyangwa barenze umwe?
SAMUSURI: Oya nkurikije wenda mbere y’uko nshaka, nari mfite abagore benshi, kuko bamwe nagiye mbabyaza abana, ariko ubungubu mfite umugore umwe.
IGIHE: Ufite abana bangahe batari muri uwo mubare?
SAMUSURI: Abo nemeza neza ubu ni batanu, hari undi rero bakomeje kunyima ariko nawe ndakeka ko ashobora kuba ari uwanjye byanze bikunze, ndacyamuburana ningira amahirwe nzamubona babe babaye batandatu.
IGIHE: Uvuze ko ukiburana umwana wawe, hanyuma se umugore mwashakanye, mumaze kubyarana abana bangahe ?
SAMUSURI: Abana twabyaranye ni babiri
IGIHE: Ese mu myaka, ufite ingahe?
SAMUSURI: Mfite imyaka ihagije, ubu maze kugeza ku myaka mirongo itatu n’itanu izuzura neza mu kwa cumi.
IGIHE: Ubundi mu buzima busanzwe uretse gukina ariya ma filimi ukora iki?
SAMUSURI: Mu buzima busanzwe, nkora mu makwe, nkunda kuba umushyushabirori, kuvuga amazina y’inka, gusabira abantu cyangwa gusaba kubasabwa, ibintu nk’ibyo. Ubu rero ikindi ndimogukora, ndimo ndakora indirimbo ku buryo uyu mwaka uzashira maze gukora album. N’ubwo amashusho azaba atararangira neza ariko ndumva hari aho bizaba bigeze.
IGIHE: Hanyuma se ubuhanzi bwakujemo gute bwo?
SAMUSURI: Ubuhanzi rero navuga ko ari nk’impano navukanye, kubera ko nabitangiye nkiri umwana cyane, njya mu Basaveri ngira ngo mbone ukuntu nihimbira utuntu, mbone aho ndusohorera. Igihe kiragera njya mu ba Pantekoti kugira ngo ntangire nige gitari, gucuranga no kumenya kuririmba neza. Bikomeza bityo biza buhoro buhoro nyuma y’aho nza kwivumburamo indi mpano yo gukina filimi bitewe n’abantu twaganiraga bakumva hari icyo nashobora bityo biza buhoro buhoro. Nta mashuri nigeze mbyigamo ibyongibyo.
IGIHE: None nyuma yo gucukumbura izo mpano zawe wasanze ushoboye gukina filimi, cyangwa wasanze ushoboye kuririmba ?
SAMUSURI: Nasanze byose mbishoboye, kuko kugeza ubungubu indirimbo maze gukora uyumvise yumva atari indirimbo yo kwigirwaho.
IGIHE: Ni nk’iyihe?
SAMUSURI: Hari indirimbo abantu bazi benshi muri filimi yitwa « Mukarujanga ».
IGIHE: Hanyuma duheruka ukina mu Basare ubu uhugiye kuki ?
SAMUSURI : Ubungubu ndiho ndakora album, izitwa « Mukarujanga » , izaba igizwe n’indirimbo umunani, nzayisohora maze gukora amashusho yayo zose. Ubu rero ibyo nibyo mpugiyemo ubundi ibindi byo ni igihe umuntu aba ari mu ma « répétitions » ya filimi tuzakina mu gihe kiri imbere, kuva natangira gukina si ndava mu Basare ngo nkine ahandi hantu.
IGIHE : Ariko Mukarujanga ubundi ko umuririmba ari muri abo mwabyaranye batanu watubwiye, n’umwe wa gatandatu murimo kuburana?
SAMUSURI : Hmhm… Mukarujanga uretse kuba duhurira muri filimi ubundi nta kindi kintu duhuriraho.
IGIHE : Nta rukundo rw’ibanga mwaba mufitanye?
SAMUSURI: Oya ntarwo. Kuririmba iriya ndirimbo kandi ngakomeza no kuyiririmba ikaba yaraturutse muri filimi ni urugero naguha ni nk’uko Céline Dion yaririmbe indirimbo ya “Titanic” igakundwa kurusha uko filimi yakunzwe.
IGIHE: Tugarutse mu buzima bwawe bwite watubwiye y’uko wabyaye abana bagera kuri batanu n’uwa gatandatu urimo kuburana, kugeza ubungubu se umugore mubana azi ko ufite abo bana barenze intoki z’ikiganza kimwe?
SAMUSURI: Eehh, nawe ubwe n’umwe muri abo nari narabyaje abo bana, urumva nawe ubwe yaje afite umwana w’imyaka ine, ni ukuvuga rero nta kibazo afite kuko bose arabazi. Iyo ari nko ku munsi mukuru, nkoranya umuryango, bose bakaza.
IGIHE : Muri abo bana batanu n’umwe uri kuburana, wababyaranye n’abagore bangahe ?
SAMUSURI : Ukuyeho babiri bavuka ku mugore umwe ariwe mfite, abandi bose buri mwana afite nyina burya.
IGIHE: Iyo uhuye na banyina kuri ubu bigenda gute?
SAMUSURI: Nyina w’umwana umwe muri abo? Bamwe bagiye bashaka abagabo abandi n’abantu bari aho nta kibazo bafite runaka, mfa kwita ku bana banjye nta kindi.
IGIHE: Ba bana wabatse ba nyina?
SAMUSURI: Hnhnm. Ntabwo igihe cyari cyagera cyo kuba bava kuri ba nyina uretse ko na ba nyina baba babakomeyeho burya nta mubyeyi wifuza ko umwana we yarerwa n’undi mubyeyi, kandi nawe yumva ntacyo bimutwaye cyane cyane ko ntawe natereranye, niyo mpamvu mburana n’uwo wundi.
IGIHE: None ubu iyo ugeze kwa Samusuri uhasanga abana bangahe?
SAMUSURI: Iyo ugeze kwa Samusuri uhasanga abana babiri na nyina.
IGIHE: Na nyina umwe cyangwa….?
SAMUSURI: Na nyina umwe.
IGIHE: Abo bandi warabibagiwe cyangwa uracyakomeza ukinyabyayo?
SAMUSURI: Hmhm. Kandi ndakubwira ko najya kuburana uwo wa gatandatu?
IGIHE: Ndavuga abagore…!
SAMUSURI: Urumva ra..! Niba naravuze nti muri aba bagore bangahe ndakuramo uyu nguyu abe ariwe nzana n’ukuvuga ko abandi bose ntacyo tuba dupanga.
IGIHE: Warabibagiwe?
SAMUSURI: Ntabwo ari kubibagirwa. Ni ukuvuga ko nta kindi, tuvuge yenda nk’izindi gahunda zijyanye n’imibonano mpuzabitsina ntazo tugirama.
IGIHE: Izindi gahunda mugirana uretse izimibonano ni izihe?
SAMUSURI: Ni izo kwita ku bana twabyaye, ni ukuvuga umwana yarwaye, umwana afite ikibazo agomba kwiga, ni ibyo nta kindi.
IGIHE: Abantu benshi bakuzi muri ziriya filimi mwajya mukina, hanyuma se indi filimi nyuma ya ziriya wakinnyemo hari iyaba ihari? cyangwa ntayihari?
SAMUSURI: Oya, nta filimi yo hanze ya ziriya nigeze nkina, si uko batampamagara, ahubwo ni uko mba ngira ngo filimi igire izina imenyerwe aho. Bavuge bati iriya filimi kuba irimo Samusuri ni iyabo koko. Ariko hakabaho, mbese ndi nk’ikimenyetso cya filimi yacu.
Ni ukuvuga ngo filimi ntarimo ntabwo iba ari iy’Abasare kabona niyo wasangamo abakinnyi bose b’Abasare.
IGIHE: Mu buzima bwawe ni iki cyagusekeje ?
SAMUSURI : Ikintu nakoze kikansetsa ni filimi nakinnye. Hanyuma ikindi kintu tuvuge kitantuguye, kera intara zikiri cumi n’ebyiri, najyaga mvuga nti buri ntara ngomba kuyigiramo umwana, niyo mateka nashakaga gukora yatuma menyekana, noneho nkagira n’abuzukuru benshi, nkumva ari amateka ndiho nubaka, nyuma y’aho ariko sinari nzi ko nzaba umukinnyi wa filimi ngo umuntu umenyekana. Uwo niwo wari umuhigo wo kugira amashami mu gihugu.
IGIHE: None bazihinduye ugeze kuri kimwe cya kabiri, wa muhigo wawe se waba ukiwukomeje cyangwa warawuretse ?
SAMUSURI: Ntabwo nkiwukomeje ibihe byarahindutse bimeze nabi.
IGIHE: Murakoze ku kiganiro ugiranye na IGIHE.
SAMUSURI: Nawe urakoze cyane, kandi nshimiye IGIHE.com ihora itugaragariza ko ifite umuhate wo guteza abahanzi imbere, no kubazamura muburyo bw’ibitekerezo runaka.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
dim.
21
avril
2013
ISOMO RYA MBERE
Ibyakozwe n’Intumwa (Intu 13, 14.43-52)
Pawulo na Barinaba 14barakomeza bagera i Antiyokiya ho muri Pisidiya. Ku isabato binjira mu isengero baricara. 43Ikoraniro rimaze gusezererwa, benshi mu Bayahudi no mu banyamahanga bayobotse idini yabo baherekeza Pawulo na Barinaba. Bo rero bakomeza kubaganiriza, babashishikariza gukomera ku ngabire y’Imana. 44Ku isabato yakurikiyeho, hafi umugi wose urakorana kugira ngo bumve ijambo ry’Imana. 45Abayahudi rero ngo babone icyo kivunge cy’abantu bagira ishyari, ni ko guhinyura ibyo Pawulo yavugaga babisebya. 46Nuko Pawulo na Barinaba bavuga nta cyo bishisha bati “Byari ngombwa ko ari mwe mubanza gushyikirizwa ijambo ry’Imana ! None ubwo muryamaganye, mukabona ko mwebwe ubwanyu mudakwiye ubugingo buhoraho, ngaho rero twisangiye abanyamahanga. 47Ni na ko Nyagasani yadutegetse agira ati ‘Nagushyiriyeho kuba urumuri rw’amahanga, kugira ngo uzajyane ijambo ry’umukiro kugeza aho isi igarukira’.”
48Abanyamahanga babyumvise barishima, basingiza ijambo rya Nyagasani, n’abari baragenewe ubugingo bose baremera. 49Nuko ijambo rya Nyagasani ryogera muri icyo gihugu cyose, 50ariko Abayahudi boshya abagore b’abapfasoni bubahaga Imana, kimwe n’abanyacyubahiro bo muri uwo mugi, babateza Pawulo na Barinaba ngo babatoteze, kugeza ubwo babamenesha mu gihugu yabo. 51Na bo ngo bamare kwihungura umukungugu wo mu birenge byabo, barawubasigira maze bajya mu mugi witwa Ikoniyo. 52Abigishwa b’aho basigaye buzuye ibyishimo na Roho Mutagatifu.
ZABURI (Zab 100 (99), 1-2, 3, 5)
Inyik/ Nyagasani, uratuyobore inzira zigeza ku bugingo,
kandi uzatwinjize mu Ngoro yawe.
Nimusingize Uhoraho bantu b’isi yose,
nimumugaragire mwishimye,
nimumusanganize impundu z’ibyishimo !
Nimwemere ko Uhoraho ari we Mana,
ni we waturemye none turi abe,
turi umuryango we n’ubushyo yiragiriye.
Koko Uhoraho ni umugwaneza,
urukundo rwe ruhoraho iteka,
ubudahemuka bwe bugahoraho uko ibihe bigenda bisimburana.
ISOMO RYA KABIRI
Ibyahishuriwe Yohani Intumwa (Hish 7, 9.14b-17)
Jyewe Yohani, 9mbona imbaga nyamwinshi y’abantu umuntu atashoboraga kubarura, iturutse mu mahanga yose, mu miryango yose, mu bihugu byose no mu ndimi zose. Bari bahagaze imbere y’intebe y’ubwami n’imbere ya Ntama, bambaye amakanzu yererana kandi bafashe imikindo mu ntoki. 14bUmwe mu Bakambwe arambwira ati “Aba bavuye mu magorwa akaze, bameshe amakanzu yabo bayezereza mu maraso ya Ntama. 15Ni yo mpamvu bahagaze imbere y’intebe y’ubwami y’Imana, bakayiha icyubahiro amanywa n’ijoro mu Ngoro yayo, maze Uwicaye ku ntebe y’ubwami akazabugamisha mu ihema rye. 16Ntibazasonza ukundi kandi ntibazagira inyota ukundi, ndetse n’izuba n’icyorezo cyaryo ntibizabageraho ukundi, 17kuko Ntama uri rwagati y’ubwami azababera umushumba, akazabashora ku mariba y’amazi y’ubugingo. Nuko Imana ikazahanagura icyitwa amarira cyose ku maso yabo.”
IBANGONDIRIMBO RIBANZIRIZA IVANJILI (Yh 10, 14-15)
Alleluya Alleluya.
Yezu ni Umushumba mwiza,
amenya intama ze na zo zikamumenya :
yemeye guhara ubugingo bwe ari zo agirira.
Alleluya.
IVANJILI
+ Yohani (Yh 10, 27-30)
Yezu yari yarabwiye Abayahudi ati “Ndi Umushumba mwiza.” Nuko yongera kubabwira ati 27“Intama zanjye zumva ijwi ryanjye, ndazizi, na zo zikankurikira. 28Nziha ubugingo bw’iteka kandi ntiziteze gupfa bibaho; byongeye kandi nta n’uzazinkura mu kiganza. 29Data wazimpaye aruta byose, kandi nta wagira icyo ashikuza mu kiganza cya Data. 30Jyewe na Data turi umwe.”


text:
Uyu mukobwa umaze igihe gito atangiye gukora akazi ko mu rugo, mu Mudugudu wa Kokobe mu Kagari ka Nyakabanda mu Murenge wa Nyakabanda mu Karere ka Nyarugenge, avuga ko yakajemo kugira ngo ashakishe imibereho kubera ko yavutse mu muryango ukennye.
Mu buhamya bwe, yatangarije IGIHE ko buri gihe iyo yibutse cyangwa agatekereza uburyo yafashwe ku ngufu yumva yakwiyahura.
Yagize ati “Nta kintu na kimwe kijya kimbabaza nk’uburyo nafashwe ku ngufu, n’umuntu utambaye agakingirizo.”
Yavuze ko ubwo yari amaze icyumweru kimwe gusa atangiye gukora akazi ko mu rugo, nyirabuja yamusize wenyine mu nzu, ajya kurwaza umuvandimwe we mu bitaro bikuru bya Kigali (CHUK) ndetse anasiga amubwiye ngo ntazate urugo.
Ngo nyirabuja amaze kugenda, umusore w’umuturanyi we yahise atangira kumutereta amubwira ko amukunda ndetse ko bimugora kuryama ataramubona.
Yongeyeho ko uwo musore yahise atangira no kujya amuzanira amandazi n’umutobe (jus) buri gihe mu masaha y’ijoro atashye bagasangira ariko atazi icyo agamije.
Ati “Iyo yabizanaga nibwo yambwiraga ko ankunda, njye nkamubwira ko bimureba ku buryo byagezeho akajya azana amafaranga ibihumbi bitanu, akambwira ngo nta kigenda cyanjye kuko ndi kuyirengagiza.”
Tariki ya 5 Ugushyingo 2016, nibwo uwo musore yamufashe ku ngufu amusanze arimo gukoropa yambaye isume.
Yagize ati “Nashidutse yafunguye urugi, noneho ahita amfata ambwira ngo ntaho mucikira kuko nari nambaye isume nunamye twarakiranye andusha ingufu ahita ansambanya ku ngufu. Kubera ahantu dutuye ari ku gasozi nagerageje no kuvuza induru ntihagira abantu babyumva.”
Yakomeje avuga ko yabuze uburyo yabibwira abaturage n’ubuyobozi bitewe n’uko na nyirabuja yari yaramubujije guta urugo, ku buryo yaje kubwira umukoresha we ko yafashwe ku ngufu kuwa Gatandatu tariki 19 Ugushyingo 2016 hashize igihe.
Yasoje asaba ubuyobozi ko bwamufasha bukamurenganura cyane cyane ko afite ubwoba bw’uko ashobora kuba yaramwanduje agakoko gatera Sida.
Uyu musore wamufashe ku ngufu ubu afungiye ku Murenge wa Nyakabanda aho biteganyijwe ko agomba kuva ajyanywa kuri Sitasiyo ya Polisi ya Rwezamenyo nyuma y’uko mu gitondo cyo ku wa 21 Ugushyingo, abaturage basanze yikingiranye ari kumwe n’abakobwa babiri b’abaturanyi be, bakamushinja ko yari arimo kubasambanya.
Nyirabuja we avuga ko yababajwe cyane n’uburyo umuturanyi we ariwe wamufatiye ku ngufu umukozi mu gihe yari azi ko aramutse ahuye n’ibyago ariwe wamutabara.
Ati “Njye nkiva kwa muganga umukozi wanjye yahise ambwira ngo sinkavugishe uriya musore w’umuturanyi wanjye kuko ari umugome, nibwo nagize amatsiko yo kumubaza impamvu ambwira ko yamufashe ku ngufu, anamubwira ko nabimbwira azamwica.”


text:
Reba Video
Igitsina
mugisha theogene
mugishatheogene@yahoo.fr
Amahoro y'Umwami wacu yesu n'abane namwe murahoneza bantu b'Imana?mubyukuri ikinteye kubandikira nagize icyifuzo cyo kubona umufasha ,none nifuzako mwamfasha ndifuza umukobwa ufite gahunda ushaka kubaka wubaha Imana,ucabugufi,afite imyaka kumyaka hagati ya 28 na 25 murakoze
Amahoro y'Umwami wacu yesu n'abane namwe murahoneza bantu b'Imana?mubyukuri ikinteye kubandikira nagize icyifuzo cyo kubona umufasha ,none nifuzako mwamfasha ndifuza umukobwa ufite gahunda ushaka kubaka wubaha Imana,ucabugufi,afite imyaka kumyaka hagati ya 28 na 25 murakoze
Subscrever: Enviar comentários (Atom)
Copyright © 2011 Igihozo by bangmedia | Privacy Policy | About Us


text:
Hari igihe abasore n’inkumi bahitamo kwiyumvikanira kubana bakagenda n’ijoro badakoresheje ubukwe nyamara ngo nk’abakobwa b’i Rwanda ntibari bakwiriye gushyigikira cyangwa kwemera uwo muco. Umubyeyi Nyiramana yagize ati” ni ibintu bibabaza ababyeyi kumva ngo umukobwa wawe yaraye kwa runaka igihe wowe wamureze atiri ibyo wari witeze kuko uba urindiriye ko akwereka ibirori nk’umubyeyi we”.
Ibi rero ni Ibintu 5 bitera abakobwa kwishyingira Nkuko uwo mubyeyi yabidutangarije
kwifuza : Abakobwa batanyurwa usanga aribo babuza abahungu gukora ubukwe ngo ntibabona ibintu bicyuje ubukwe. Kwigereranya ngo ntabwo bakora ubukwe badafite biriya na biriya ni ibintu byo kwirindwa.Kwemera uko uri wowe n’umukunzi wawe mugakoresha ubukwe bujyanye n’urwego muriho biruta gukoza isoni ababyeyi banyu mwijyana ntawe ubaherejekeje.
uburara : Umukobwa cy’irara usanga ahitamo kwishyingira kuko aba avuga ati ndindiriye ko ubukwe bugera abazi imico yanjye bazabwica ntibutahe. Ni byiza ko umukobwa arangwa n’imico myiza ku buryo n’abaturanyi bamutangira ubuhamya mu gihe cyo kurambazizwa kwe.
Gutendeka abasore : Gutendeka ni umuco mubi kuko umusore umwe mubo mukundana ashobora kukwihutisha kubana mu gihe amenye ko hari abandi ufite. ariko kandi ushobora no kubabura bose baramutse babimenye.
Gukururana n’umusore : Hari abakobwa benshi bagiye bashyingirwa batabiteganije bitewe nuko bakururanye n’abasore bigatinda noneho ugasanga abasore bavuga bati n’ubundi uri umugore wanjye ntaho wirirwa ujya akaba arongowe ntawe ubizi kubera agakungu.
Gutwara inda mbere y’ubukwe : Abakobwa bamaze gutwara inda kubera ko bakubaganye mbere y’imihango y’ubukwe yemewe usanga noneho aribo bahendahenda abasore bati njyana kuko iwacu bamenye ko ntwite sinabona icyo mvuga. Kubyirinda rero ni ikintu cyatuma ukoresha ubukwe nk’abandi bakobwa bose bitwaye neza.
Umubyeyi Nyiramana avuga ko by’umwihariko ku bakobwa ngo burya iyo wijyanye udakoresheje ubukwe umuryango ugiyemo udapfa kukubaha bitewe n’uko bagufata nk’uwataye umuco.
Yasoje agira ati”iyo ukoresheje ubukwe uba ufite ishema ku buryo niyo hari ikibazo kivutse imiryango yose igifatanya ariko iyo wishyingiye urabaga ukifasha , ni bibi rwose abanyumva bazabyirinde”
Ibintu 5 bitera abakobwa kwishyingira
Hari igihe abasore n’inkumi bahitamo kwiyumvikanira kubana bakagenda n’ijoro badakoresheje ubukwe nyamara ngo nk’abakobwa b’i Rwanda ntibari bakwiriye gushyigikira cyangwa kwemera uwo muco. Umubyeyi Nyiramana yagize ati” ni ibintu bibabaza ababyeyi kumva ngo umukobwa wawe yaraye kwa runaka igihe wowe wamureze atiri ibyo wari witeze kuko uba urindiriye ko akwereka ibirori nk’umubyeyi we”.
Labels: uburinganire


text:
Ese hari ubwo ujya wemera kuyoborwa n’ibishuko?
"Bana bato muri ab ’ IMANA kandi ba bandi mwarabanesheje , kuko uri muri mwe aruta uri mu b’isi! 1yohana 4:4"
Mbese ye, iyo tuvuze ijambo "AMOSHYA "mwumva iki? kenshi mwumva ibikorwa byose bibi cyangwa se ingeso mbi dukwiriye kwirinda, siko biri?Ariko ukuri n’uko umuntu ashobora koshywa no gukora neza bikamugerageza!
Iyaba nagendera ku mabwiriza y’UMWUKA WERA buri munsi wo mu minsi yo kubaho kwanyu wajya ubabera uwakataraboneka !
Ntimuzi ko IMANA na Satani bahora mu ntambara y’urudaca barwanira ubugingo bwacu kuko abo bombi bashaka kudukoresha kugira ngo babone uko bagera ku bandi bantu benshi; IMANA mu kudukoresha kwayo yifuzako twakunda abandi tukababera umugisha mu gihe satani we yifuza ko twabakandamiza ndetse tukanabagirira nabi
cyane mu buryo bubi bushoboka.
Igiteye agahinda ni uko abantu benshi muri twe bumvira cyane ibyo Satani aboshya aho kumvira ijwi ry’IMANA!
Dore ikibazo twakagombye kwibaza buri munsi / Ese uyu munsi ndumvira nde? mu yandi magambo ni ibiki ngomba gukora kandi ni ibiki ntagomba gukora ?
Urugero:"Ndibuka igihe kimwe nari mfite isaha nambaraga ku kaboko,urebye ntiyari ifite agaciro gahambaye nari narayiguze amafranga 20 y’amadorali, haza kuza umuntu
mwe ayibonye arayikunda arabimbwira ko abona ayishimiye muri ako kanya ngeragezwa n’IMANA insaba kumuha ya saha!Ndababwiza ukuri sinabyemeye,muri make sinatsinze icyo kigeragezo!"
Ahari wenda iyo saha yari gushimisha uwo muntu ndetse ikamunezeza cyane , ariko najye aho nari ndi ako kanya natekerezaga ikintu kimwe gusa nkibwira nti:" Isaha yanjye ndayikunda rwose sinshaka kugira umuntu wundi nyiha sinshaka na gato kuyirekura "
Ikindi gihe haza umugabo wubatse, ambonana umukufi ku kaboko arawunshimira agira ati: " Umufasha wange aramutse awugize nk’uyu byamunezeza cyane "Aho kandi IMANA yongera kungerageza ngo ntange umukufi wanjye ;uwo munsi nari mubihe byiza,nkomeye mu buryo bw’umwuka ,sinatindiganyije rwose kwiyambura wa
mukufi ku kuboko kwange nywuhereza wa mugabo!Nubwo byari bimeze bityo
umubiri ntiwishimiye na gato icyo gikorwa ; ariko nahamanyaga n’umutima
wanjye ko nkoze neza !
Ikigaragara nuko akenshi iyo twumviye icyo Imana idusaba birashoboka ko umubiri ukurwanya ndetse ukanahababarira ariko ni umubabaro wakihanganirwa n’uwakanya gato ndetse unaduhindukiramo vuba umunezero! ARIKO kandi na none iyo
twinangiye imitima ntitwumvire ibyo IMANA itugeragezamo bituviramo ingaruka zo kwicuza (ohhhh iyo mbimenya ; kuki ntabikoze gutya.....)
Nezerwa cyane imibanire yanjye n’IMANA buri munsi , nkunda kuyoborwa NAYO(IMANA) ; namwe ni mwemera kugendera ku mabwiriza y’UMWUKA WERA imibereho yanyu yahinduka buri munsi uzajya ubabera uwakataraboneka kuko muba mutazi icyo yabateguriye cg se ari bubasabe gukora ! Nizera ko bisaba kuba uri koko inshuti y’IMANA kugira ngo ubyuke wiyemeze kuyikurikira no kuyumvira umunsi wose !
Kandi na none igihe cyose uhora ushakisha IMANA ubutarambirwa niko imibanire Yawe nayo irushaho kuba myiza ndetse ukarushaho no kuyegera IMANA nayo ikagufata nkaho wayigezeho!(wayegereye rwose)
"Uri muri mwe aruta cyane uru mu b’isi." Yabahaye umutima we kandi yashyize umwuka we muri mwe ,kubw’iyo mpamvu mufite ubushobozi bwo gukora imirimo myiza y’uburyo bwose yo kubera abandi no kubahesha imigisha !
UMUKORO W’UYU MUNSI
Ndabahatira cyane kubaza IMANA buri gitondo mukibyuka muti : MBESE NAKORA NTE UYU MUNSI NGO NKUNEZEZE ?
Imana nimara kubasubiza NTIMUZASHIDIKANYE KU KIGERAGEZO IZABAHA CYO
KUMVIRA UBUSHAKE BWAYO!
Joyce Meyer


text:
Inyungu amabanki yaka abahawe inguzanyo ntigomba gusumba umwenda
Umushinga w’ Ivugururwa ry’itegeko rigenga imitunganyirize y’imirimo y’amabanki wamaze gushyikirizwa inteko ishinga amategeko ndetse wanamaze kwemerezwa ishingiro ubu ukaba uzajya kwigirwa muri komissiyo y’Ubukungu n’Ubucuruzi.
Bimwe mu byo uyu mushinga w’itegeko uteganya ni ihame rizwi mu magambo y’icyongereza nka “In duplum rule” rigamije kurengera abafashe umwenda muri mabanki ariko ntibashobore kuwishyura ku gihe. Nkuko bigaragara muri uwo mushinga, mu gihe banki ibara inyungu ku myenda itishyurwa, ntigomba kurenza umwenda shingiro utarishyuwe igihe inguzanyo yageraga mu rwego rwo kutishyurwa. Ibi bisobanuye ko inyungu banki igenda ibarira umuntu utishyura umwenda wayo zigomba guhita zihagarara igihe zamaze kungana n’umwenda nyirizina.
Konti zidakoreshwa (dormant accounts) zigomba gufungwa nyuma y’amezi 6 kandi ba nyirazo nta mafaranga bagomba gukomeza gucibwa
Uyu mushinga w’itegeko rigenga imitunganyirize y’imirimo y’amabanki unateganyaga ko Banki zigomba kujya zifunga konti y’umukiriya mu gihe bigaragara ko hashize igihe kingana n’amezi atandatu (6) idakoreshwa. Nyuma y’ayo mezi nta mafaranga banki izakomeza guca umukiliya yo gucunga konti.
Amasosiete y’itumanaho ntazagengwa n’itegeko ry’amabanki nubwo akora ibikorwa byo guhererekanya amafaranga (mobile money)
Mu mushinga w’iri tegeko nta na hamwe hagaragara ko ibigo by’itumanaho bizagengwa n’iri tegeko nubwo nabyo bikora akazi gasa n’aka mabanki ko kubitsa no kubikuza. Mu bisobanuro byatanzwe ubwo hemezwaga ishingiro ry’uyu mushinga w’itegeko, hasobanuwe ko ibi bigo bizakomeza kugenzurwa na RURA cyakora RURA nayo ikazakomeza gukorana na BNR binyuze mu masezerano y’imikoranire (MoU).
Impamvu nyamukuru zatumye itegeko rigenga amabanki rya 2008 rigiye kuvugurwa
Mu bintu by’ingenzi byatumye hatekerezwa ku ivugururwa ry’itegeko ry’amabanki rya 2008 twavugamo bitanu by’ibanze.
1.Gahunda y’iterambere ry’urwego rw’imari(FSDP II) yagaragaje ko hari ibigomba guhinduka mu itegeko rigenga amabanki kugirango hakosorwe inenge zagaragajwe n’isesengura ryakozwe n’Ikigega Mpuzamahanga cy’Imari (FMI) ifatanije na Banki y’Isi
Iryo sesengura kandi ryagaragaje ko ku birebana n’amahame y’ibanze mu kugenzura imikorere y’amabanki (Banking Core Principles for effective supervision) yemerejwe i Basel, u Rwanda rwubahiriza neza amahame 6, rukubahiriza mu buryo bugereranyije amahame 13, rukubahirizwa mu buryo butanoze amahame 3, ndetse ko hari n’ihame 1 ritubahirizwa.
Iri vugurura rizatuma u Rwanda rwubahiriza neza ayo amahame y’ibanze ya Basel yose.
2. Gusanisha itegeko rya banki n’amategeko y’ubucuruzi mashya
Mu rwego rwo gukora neza ishoramari, kuva mu mwaka wa 2008, u Rwanda rwemeje amategeko menshi y’ubucuruzi mu rwego rwo korohereza abashoramari. Ayo mategeko yagize ingaruka ku itegeko ririho ubu ry’amabanki, ndetse na zimwe mu ngingo zirigize zinyuranyije n’amategeko mashya. Hakenewe itegeko ry’amabanki rivugururwa kandi rigahuzwa n’andi mategeko y’ubucuruzi.
3. Gusanisha urwego rw’amategeko ya banki mu Rwanda n’urwo mu bihugu by’Umuryango w’Afurika y’Uburasirazuba (EAC) mu rwego rwo guhuza ifaranga
Mu rwego rwo guhuza ifaranga mu Muryango w’Afurika y’Uburasirazuba, imwe mu ntego ni ugusanisha amategeko mu rwego rw’ubukungu. Ni muri urwo rwego Komite ishinzwe ifaranga yateganyije amahame agomba guhuzwa mu bikorwa by’amabanki mu bihugu bigize umuryango wa EAC. Itegeko ry’amabanki rivuguruye rizita ku mahame yumvikanyweho.
4. Ubugororangingo bwa tekiniki buturutse ku byagaragajwe n’itegeko rya 2008 kuva ryatangira kubahirizwa
Kuva itegeko ry’amabanki ryatangira kubahirizwa, hari ibibazo byinshi byabonewe ibisubizo, hari n’ibindi byabonewe ibisubizo hatarebwe itegeko kuko ntacyo ryabivugagaho.
Muri ibyo bibazo twavuga nko Kutagira ibisobanuro by’amagambo y’ibanze; Ubuzima gatozi bwa banki (sosiyete cyangwa koperative); Ibyiciro by’amabanki; Uburyo bwo guhuriza hamwe amabanki cyangwa bwo kuyegurira undi; Urutonde rw’inguzanyo; Ubwoko bw’ingorane ziboneka mu bucuruzi bwa banki; Intumwa ya banki; Itegeko rirengera abafite umwenda utarishyuwe n’ibindi.
5. Ibibazo by’ubukungu muri iki gihe birasaba gukaza itegeko rya banki kugira ngo hagabanywe ibihombo
Ni muri urwo rwego Banki Mpuzamahanga Nkemurampaka (BIS/Bank of International Settlement) yashyizeho ingingo n’amahame bishya bigomba kwemezwa n’ibihugu byose by’Ikigega Mpuzamahanga cy’Imari (IMF). Zimwe muri izo ngingo ni ibisabwa mu mahame (Basel) II na III n’ibisabwa ku buyobozi bw’amabanki.
Ibyo byose bizitabwaho mu ivugururwa ry’iri tegeko. Itegeko rikoreshwa kugeza ubu mu Rwanda ni itegeko N° 007/2008 ryo kuwa 08/04/2008 rigena imitunganyirize y’imirimo y’amabanki ryasohotse mu igazeti ya Leta ya Republika y’u Rwanda No. 12 yo kuwa 15/06/2008.
Byakusanyijwe kandi byandikwa na Maurice Munyentwali
Email: [email protected]
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Ba bajura bose nabishe
Umusaza umwe yashatse kuryama atangira kuzimya amatara ariko yumva hari abantu binjiye mu gipangu barimo kwiba. Yahise ahamagara polisi ayibwira ko afite abajura iwe mu rugo. Bahise bamubwira ko agomba kwifungirana kuko nta bapolisi bahari bokumutabara.
Yarabihoreye nk’iminota itanu arongera arabahamagara ati “ nijye umaze kubahamagara. Ntimwirirwe mwigora, nta bwoba ba bajura bose nabishe.” Ahita afunga telephone.
Nta munota washize batarahagera n’imodoka n’indege byose ! Ba bajura bari bakiri kwiba bahita bafatwa. Wa musaza bahise bamubaza impamvu yabeshye ko yabishe, ati ”nonese ko mwari mwanze kuntabara !?"
Related Posts by Categories


text:
Igiterane “Ngeraho umpumurize” cyakusanyirije miliyoni n’igice abafite ubumuga
Korari Gatsata yo mu Itorero rya ADEPR Gatsata yo mu Murenge wa Gatsata mu Karere ka Gasabo, yashoje ku mugaragaro igiterane cyari kimaze iminsi 50 cyo gukusanya inkunga yo gufasha abana babana n’ubumuga baba mu kigo cya Gatagara.
Iki giterane cyatangiye tariki ya kabiri Ukuboza 2012 gisozwa ku cyumweru tariki ya 13 Mutarama 2013.
Pasiteri Sibomana Jean, umuyobozi akaba n’umuvugizi wa ADEPR mu Rwanda yavuze ko iki ari igikorwa cyiza cyatekerejwe na Korali Gatsata ifatanyije na ADEPR (...)
Korari Gatsata yo mu Itorero rya ADEPR Gatsata yo mu Murenge wa Gatsata mu Karere ka Gasabo, yashoje ku mugaragaro igiterane cyari kimaze iminsi 50 cyo gukusanya inkunga yo gufasha abana babana n’ubumuga baba mu kigo cya Gatagara.
Iki giterane cyatangiye tariki ya kabiri Ukuboza 2012 gisozwa ku cyumweru tariki ya 13 Mutarama 2013.
Pasiteri Sibomana Jean, umuyobozi akaba n’umuvugizi wa ADEPR mu Rwanda yavuze ko iki ari igikorwa cyiza cyatekerejwe na Korali Gatsata ifatanyije na ADEPR Gatsata, anasaba andi makorali n’amatorero ya ADEPR gutera ikirenge mu cyabo, ivugabutumwa rikajyana n’ibikorwa by’urukundo.
Intumwa ya Minisiteri y’Ubutegetsi bw’Igihugu MINALOC ari na we muyobozi w’ikigo gishamikiye kuri MINALOC gishinzwe abafite ubumuga Ndayisaba Emmanuel, yashimiye ADEPR gutekereza igikorwa nk’iki cy’urukundo kigakorwa kandi kigashyigikirwa.
Umuyobozi w’ishuri rya Gatagara frère Nkubiri Charles, yavuze ko n’ubwo inkunga z’amahanga zigenda zigabanuka Abanyarwanda bagomba kwigira nk’uko umukuru w’Igihugu ahora abivuga.
Inkunga yabonetse mu minsi 50 ingana na Miliyoni imwe n’igice, ariko ngo hari ayandi abantu bagiye bemera bataratanga.
Umuyobozi wa Korali Gatsata Minani Desiré yasabye abantu bose bafite umutima wo gufasha ko bakwihutira gutanga inkunga bemeye.
Tariki ya 20 Mutarama 2013 saa tatu za mu gitondo ni bwo igikorwa nyirizina kizasozwa bakajyana inkunga izaba imaze kwegeranywa, bakayishyikiriza komite y’ababyeyi ya HVP Gatagara i Nyanza.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Afunzwe azira kubahuka Visi Perezida w’Umutwe w’Abadepite
Nsabuwiteka Jean Claude afungiye kuri sitasiyo ya Polisi ya Busogo muri Musanze, ashinjwa kubahuka mu ruhame Visi Perezida w’Umutwe w’Abadepite.
Nsabuwiteka wo mu murenge wa Busogo i Musanze, yatawe muri yombi tariki ya 08 Nzeli 2016. Yari ku murongo hamwe n’abandi baturage yisobanura imbere ya Visi Perezida w’Umutwe w’Abadepite mu Nteko Nshinga Amategeko y’u Rwanda, Jeanne d’Arc Uwimanimpaye.
Intandaro y’ifatwa n’ifungwa rya Nsabuwiteka yabaye amagambo arimo ikinyabupfura gike yasubije Visi Perezida w’Umutwe w’Abadepite mu gihe yari imbere ye. Yisobanura ku kirego umugore we yari amaze kugaragaza cyuko amatungo yo mu rugo rwabo ayagurisha atabimumenyesheje.
Visi Perezida w’Umutwe w’Abadepite atanga inama kuri uwo mugabo, yamubwiye ko umugabo n’umugore bagomba kuzuzanya umwe muri bo ntagire icyo akora atakimenyesheje mugenzi we.
Umugabo mu gusubiza Visi Perezida w’Umutwe w’Abadepite yamwutse inabi agira ati “Are weee! Barakubeshye!!” Akurikizaho n’andi magambo y’ikinyabupfura gike yahise amuviramo gutabwa muri yombi.
Umunyamabanga Nshingwabikorwa w’umurenge wa Busogo, Twagirimana Edouard yatangarije Kigali Today ko Nsabuwiteka yahise afatwa akaba afungiye kuri Sitasiyo ya Polisi ya Busogo.
Agira ati “Uriya mugabo yahise afatwa arafungwa inzego zibishinzwe zifite ibyaha zimukurikiranyeho, akaba agomba kwisobanura”.
Ingingo ya 539 mu gitabo cy’amategeko ahana ibyaha mu Rwanda, ivuga ko umuntu wese ukoza isoni mu magambo umwe mu bagize Inteko Ishinga Amategeko mu gihe akora umurimo yatorewe cyangwa biturutse kuri uwo murimo ahanishwa igifungo kuva mwaka umwe kugeza ku myaka ibiri .
Hiyongeraho n’ihazabu y’amafaranga y’u Rwanda kuva ku bihumbi mirongo itanu, kugeza ku bihumbi magana atanu cyangwa kimwe gusa muri ibyo bihano.
Iyo ngingo ikomeza ivuga ko niba gukoza isoni byabereye mu nama y’Inteko Ishinga Amategeko cyangwa byakorewe umwe mu bayobozi bakuru b’Igihugu, ibihano biteganyijwe mu gika cya mbere cy’iyi ngingo byikuba kabiri.
Ibitekerezo ( 12 )
AREGA HARIGIHE UMUTURAGE ABA ADASOBANUKIWE IMVUGOMBI,NINZIZA UKWAGOMBA KUBIKORESHA.
badepite muraho! uwo mugabo ntabwo yari agambiriye kububahuka,njye mbona ari ukudasobanukirwa n’amategeko.mucye inkoni izamba KBS!uwoumuturage ni uburakari bwabimuteye.
Ariko wowe umushyigikira umuyobozi baramubwirango barakubeshye
wabikuyehe?ntasoni ugatinyuka ukabivuga
icyaha nicyimufata ahamwe bihagije hatohitazongera
Kuvuga Ngo "Are weeee" se ni ugirukana? Cg kubahuka? Ahubwo njye ndabona abamufunze ariko batazi amategeko. None yaba azira icyo aricyo????
Ahubwo barusheho kwegera abaturage kuko umuryango wararangiye nta mubyeyi nta mwana mbese byararangiye.mwibaze abana babyaye uburere bazagira.Badepite muze kenshi mu byaro inzego z’ibanze zo zarashize.amurakoze.
Nyakubahwa Muyobozi Ikinyarwanda abakizi ni bacye cyanecyane kumuntu urakaye wibuke ko bibaho mungo kko nawe urarufitie kd ntiwubakiwe n’ Amategeko none se wize kuyahanisha gusa?ibibazo by’ingo nimworoshye amategeko abihana jye mbona ntaho bitaba.
Uburere nka buriya kweri! buri abayobozi b’umudugudu atuyemo bo bararushye! abenshi ni ubujiji n’ubusinzi bwa zanzoga zitujuje ubuziranenge banywa zikabagira imbata bizaha urugero abandi ark ibaze nawe umuntu abikubwiye muruhame.uri umuyobozi!
"Aree wee barakubeshye" harimo ikihe gitutsi
Mbega umugabo!!Ngaho umva koko nkayo magambo Niyo mvugo yasubije umuyobozi wo mu rwego nka ruriya..Ubwo iyo aza kuba executif wakagari yari kuvuga angana iki?Abayobozi Nakuru bamenyeko abo mu zibanze bo barushye
None se afunzwe axira ikihe cyaha?
Inteko yatoye itegeko nshinga nihaguruke ihe pile uriya muntu kuko itegeko bahora bavuga kandi ribaha ububasha rivuga ko ntawe usgobora gufungwa nta rubanza rwaciwr
Umuntu umeze utya utinyuka kubahuka umuyobozi ukomeye murumva ukuntu aba yarazonze umugore we!


text:
Igisubizo: Bibiliya itubwira ko tugomba kujya mu rusengero kuramya Imana hamwe n’abandi bizera kandi tukigishwa Ijambo ry’Imana, ngo dukure mu Mwuka. Itorero ryo mu myaka ya mbere « ryari ryarimariye mu nyigisho z’Intumwa, mu busabane, gufatira ifunguro hamwe ndetse no gusenga » (Ibyakozwe 2 :42). Twari dukwiye kugenza gutyo natwe. Icyo gihe, nta nsengero zabagaho, ariko « kandi iminsi yose bakomezaga kujya mu rusengero n'umutima uhuye, n'iwabo bakamanyagura umutsima bakarya bishimye, bafite imitima itishāma » (Ibyakozwe 2 :46). Aho bahuriraga hose, abizera basabanaga n’abandi bizera no mu nyigisho z’ijambo ry’Imana.
Ubundi kujya gusenga si “inama nziza”; ni ubushake bw’Imana ku bizera. Abaheburayo 10:25 haravuga ngo “twe kwirengagiza guteranira hamwe nk'uko bamwe bajya bagira, ahubwo duhugurane kandi uko mubonye urya munsi wegera, mube ari ko murushaho kugenza mutyo ». Ibi bitwereka ko no mu Itorero ryo mu minsi ya mbere, hari abari baratangiye akamenyero ko kudaterana n’abandi bizera. Uwanditse igitabo cy’Abaheburayo avuga ko ibyo atari byo. Dukeneye imbaraga guterana biduha. Kandi rero no kuba twegereje ibihe bya nyuma byari bikwiye kutwongerera umurava wo kujya guterana n’abandi.
Urusengero ni ahantu abizera berekanira urukundo (1 Yohana 4:12), bahumurizanya (Abaheburayo 3:13), bashishikarizanya kwerekana urukundo no kugira imirimo myiza (Abaheburayo 10:24), gufashanya (Abagalatiya 5:13), guhugurana (Abaroma 15:14), kubahana (Abaroma 12:10), no kugirana umuneza n’impuhwe (Abefeso 4:32).
Iyo umuntu yakiriye Yesu Kristo nk’Umwami n’Umukiza, aba abaye urugingo mu mubiri wa Kristo (1 Abakorinto 12:27). Kugira ngo umubiri wa Kristo ukore neza rero, ingingo zose zigomba kuba zihari kandi zikora (1 Abakorinto 12:14-20). Ntibihagije kujya ku rusengero gusa ariko, tugomba no gutera intambwe yo kugira umurimo runaka dukorera mu itorero, dukoresheje impano zo mu Mwuka Imana yaduhaye (Abefeso 4:11-13). Umwizera ntashobora gukura mu Mwuka adakoresheje impano yahawe mu Mwuka; kandi na none dukeneye ubufasha n’inama z’abandi bizera (1 Abakorinto 12:21-26).
Kubw’izo mpamvu n’izindi tutavuze, guterana no gusabana bikwiye kuba bimwe mu bigize ubuzima bw’umukristo. Guterana buri cyumweru “ntibitegetswe” abizera, ariko buri mukristo wese yari akwiye kugira inyota yo kuramya Imana, kumva Ijambo ryayo no gusabana bene se.
Yesu niwe rufatiro rw’Itorero (1 Petero 2:6) naho twebwe tukaba “amabuye mazima … mu nzu y'umwuka, n'ubwoko bw'abatambyi bwera bwo gutamba ibitambo by'umwuka bishimwa n'Imana ku bwa Yesu Kristo” (1 Petero 2:5). Niba turi amabuye mazima agize inzu y’Imana, ubwo dufitanye icyo duhuriyeho, kandi uwo murunga udufatanyije ugaragarira mu rusengero buri gihe iyo itorero ryateranye.
Ikibazo: Ni ukubera iki guteranira mu rusengero ari ngombwa?
Igisubizo: Bibiliya itubwira ko tugomba kujya mu rusengero kuramya Imana hamwe n’abandi bizera kandi tukigishwa Ijambo ry’Imana, ngo dukure mu Mwuka. Itorero ryo mu myaka ya mbere « ryari ryarimariye mu nyigisho z’Intumwa, mu busabane, gufatira ifunguro hamwe ndetse no gusenga » (Ibyakozwe 2 :42). Twari dukwiye kugenza gutyo natwe. Icyo gihe, nta nsengero zabagaho, ariko « kandi iminsi yose bakomezaga kujya mu rusengero n'umutima uhuye, n'iwabo bakamanyagura umutsima bakarya bishimye, bafite imitima itishāma » (Ibyakozwe 2 :46). Aho bahuriraga hose, abizera basabanaga n’abandi bizera no mu nyigisho z’ijambo ry’Imana.


text:
Iri shuri ryatashywe ku mugaragaro mu cyumweru gishize rizajya rirererwamo abana bari hagati y’imyaka itatu kugeza kuri itandatu riri mu kagari ka Rwamiko, Umurenge wa Muganza. Ryubatswe muri gahunda ya Action Aid yo kubakira ubushobozi umugore no kumufasha kubona umwanya wo gukora no gushyira mu bikorwa imirimo yinjiza amafaranga aho guhora muyo mu rugo gusa nko kurera abana, guteka, kumesa n’iyindi.
Iri shuri ni kimwe mu bikorwa by’umushinga wayo witwa Flow (Founding Leadership and Opportunities for Women) ugamije gufasha abagore kugera ku iterambere rirambye ariko babigizemo uruhare.
Umuyobozi w’uyu mushinga mu Rwanda, Anatole Uwiragiye, avuga ko mu ishyirwa mu bikorwa ryawo bafatanyije na Association Duhozanye, ikigamijwe ari ugufasha abagore gukoresha neza igihe no gukemura ikibazo cy’abavunishwa n’imirimo yo mu rugo.
Yagize ati “Ni uburyo bwo kugira ngo umugore nawe abone umwanya wo gukora imirimo ibyara inyungu, kuko umwana azaba yabonye aho kurererwa. Urumva ko wa mwanya umugore yamaraga arera umwana azawubyaza umusaruro akora imishinga yinjiza amafaranga”.
Iri shuri kuri ubu ryigamo abana bagera kuri 390, rifite ibyumba 11 harimo bitatu byagenewe kwigiramo, bibiri byo kuruhukiramo, bibiri byagenewe ibiro, bibiri byagenewe ububiko (stock), kimwe cyagenewe gukorerwamo inama, n’ikindi cyagenewe igikoni ndetse n’ubwiherero.
Kugira ngo iyo gahunda yo kubakira ubushobozi umugore igerweho, abagore bo mu Murenge wa Muganza bashyizwe mu matsinda kandi bahabwa inka z’imbyeyi 26 zibafasha kubona ifumbire, ndetse n’ibigega 23 bifata amazi, kugira ngo umwanya batakazaga bajya kuvoma kure babe bawukoramo indi mirimo yinjiza amafaranga mu rugo.
Muri uyu murenge hari amatsinda 19 abumbiye hamwe abagore n’abagabo 570 aho Action Aid iwushyira mu bikorwa ku bufatanye n’Umuryango
Duhozanye.
Nyirarenzaho Liberatha utuye mu Murenge wa Muganza avuga ko iri shuri bubakiwe ryatangiye gutuma abana babo biga bakiri bato kandi bakaba batozwa uburere no kugira isuku hakiri kare.
Umuyobozi wungirije ushinzwe Imibereho myiza y’abaturage mu Karere ka Gisagara, Gasengayire Clemence yibukije abaturage ko ibikorwa bagezwaho byose bagomba kujya babibyaza umusaruro bikabubakira iterambere rirambye.
Ubuyobozi bw’Akarere ka Gisagara buvuga ko iri ari ryo shuri ry’incuke rya mbere ryubatswe muri aka Karere, ariko hari gahunda yuko buri shuri ribanza rigomba kugira n’ahagenewe kwigira abana b’incuke.
Action Aid ivuga ko umushinga Flow uzishyura abarimu bigisha muri iri shuri mu gihe cy’imyaka itatu, bityo ababyeyi baharerera bakaba basabwa gutangira gukusanya umusanzu bazifashisha mu bihe biri imbere.
Umushinga Flow uzamara imyaka itanu mu Rwanda (2016-2020), bikaba biteganyijwe ko uzatera inkunga abagore bagera ku 6 000 n’abagabo 1000 bo mu Mirenge 11 yo mu Turere dutanu, aritwo Gisagara, Nyaruguru, Nyanza, Musanze na Karongi.
Ibindi bikorwa biri muri uyu mushinga ni ugutoza abagore gukora imishinga ibyara inyungu, kwibumbira mu matsinda, kubatoza guharanira uburenganzira bwabo no kwirinda ihohotera ndetse no kwita ku bidukikije batekesha gaz cyangwa ibindi bicanwa bidakomoka ku biti.


text:
Guhindura ubwoko ukiyitira ubundi muri Leta ishingiye ku bwoko nta mugayo mbibonamo cyane iyo bitewe n’amaburakindi cyangwa guharanira kurusimbuka.
Ndetse ababikesheje kubaho no gukiza imiryango yabo aho kubita ibigwari mbita abagabo mu bandi. Ariko rero iyo nyuma y’imyaka 22 igihugu kibohowe usanze hari abakiboshywe n’ubwoko mu bwonko bwabo biba ari ikibazo. Biba ari ikibazo iyo hari ubunza umutima yumva ko umubona wese amubonamo icyo ari cyo, icyo yahoze ari cyo cyangwa icyo asa na cyo. Bikarushaho kuba ikibazo noneho iyo bamwe muri abo ari abayobozi batezweho icyizere cyo kubohora imitima ya bamwe muri twe . Ni nacyo nifuza ko tuganiraho muri iyi nyandiko.
Ndi umunyarwanda ntizahinduke ndi umututsi cyangwa ndi umuhutu
Abanyarwanda benshi usanga batifuza kongera kuvuga ku bintu by’amoko kuko bahahamuwe n’ibyababayeho. Abandi ugasanga batifuza ko bivugwa kuko jenoside abahutu bakoreye abatutsi bakiyumva. Ariko Ndi umunyarwanda icyo nibaza ko igamije ni ukwanga ko abantu babana bahishanya ikibahambiriye ku mitima. Ni ukwanga ko ubumwe n’ubwiyunge byitiranywa no kurenzaho. Ni uguha umwanya buri wese ngo yirebe mu mutima abwire mugenzi we ijambo rishobora gusenya inzigo rikubaka igihango bakabaye bafitanye nk’abavuga ururimi rumwe no kuba mu gihugu kimwe. Ni n’umwanya ku bafite ibibi bakoze bitazwi n’abandi ngo babivugire aho maze bibohore mu mutima bareke gukomeza kuremererwa. Hari aho ibyo byashobotse ariko byageze mu bayobozi bamwe ikibazo kiba ingorabahazi.
Abantu bakuru mu bayobozi hari abahagurutse rwose bajya aho bararahira basa n’aho bavuga bati ni ukuri si ndi umuhutu ndavanze. Abandi bati ndi umuhutu ariko sindiwe neza kuko bene wacu banciye kuva aho nshakiye mu batutsi. Abandi bati ndi umuhutu ariko usa n’abatutsi byambereye ikibazo maze mpitamo kuba umututsi. Ndetse abandi bageze n’ubwo babeshya izuba riva byabagora guhindura ubwoko bwabo aho mu ruhame bakabeshya ko abo bashakanye bacitse mu icumu kandi ahubwo bizwi ko bavuka mu miryango y’abicaga.
Hari ndetse rwose n’uwahagurutse ajya imbere ati kugeza n’ubu, uwambaza icyo ndi cyo sinabona icyo musubiza kuko sinzi niba ndi umuhutu cyangwa umututsi. Uwarokotse wari umuri iruhande ati ntacyo noneho tubwire icyo abandi bakwitaga ku itariki ya 7 Mata 1994 mu gitondo. Hari n’abandi noneho bagira bati yego ndi umuhutu ariko na njye nari mpfuye banyita umututsi. Ubwo kandi n’iyo wamanukaga ukagera ku bameya na ba gitifu naho wasangaga buri wese yitakuma asobanura uko yarokotse kimwe n’abatutsi. Washirika ubute ukamubaza uti ese bande baguhigaga ati abo hakurya y’iwacu, naho wahagera ugasanga abaho barahigwaga n’abo hakurya yo hakuno wa mugani wa Masabo iyo aririmba Kibungo.
Ibyo byose njye Munezero narabirebye mbisesenguye mbanza kubibonamo kwihambira ku mbehe bafite ariko nkomeje kubitekerezaho nabibonyemo ikindi kibazo gikomeye. Burya iyo ukeka ko waramba ku buyobozi wahawe kubera ko wiyise umututsi cyangwa ugaragaje ibisanira ufitanye n’abatutsi, ntaho biba bitaniye no gushinja ya Leta na ba shobuja baguha iyo myanya ko bagendera ku moko.
Kwiyoberanya
Njya nicara nkitegereza imwe mu myifatire y’abayobozi mbona nkibaza uzababohora uwo ari we. Hari abigize abarokore birirwa muri Yesu ashimwe nyinshi cyane kuko bazi ko ntawakekera umurokore gufata umuhoro. Ariko burya na mbere yo kurokoka uwihana nyawe aratura mu ruhame!
Mu mpera ya za 90 n’ibindi no mu ntangiriro z’umwaka wa 2000,higeze kwaduka ibintu byo gusengera mu ngo z’abantu. Icyo gihe ubunyamabanga bwa FPR bwari buyobowe na Dr Muligande kuva kera uzwiho kubaha Imana no gusenga.
Ariko benshi mu badepite n’abaminisitiri bahururiye ayo masengesho nk’abihisha mu bishura bya Yesu. Baragiye bahindura imvugo biga kongorera no kuvuga bahumiriza kandi uko bitsa ijwi batanga Yesu ho umugabo. Baragenda bitwa abarokore birahama kandi! Gacaca igeze baracecetse bararuca nk’aho Yesu akwibagiza ibyo wabonye.
Bamwe muri bo nka ba Depite Bisengimana Elisée Gacaca niho yagombye kumuvana bigoranye imushinja ubwicanyi bw’i Mururu. Ni nako Depite Etienne Magali washinjwaga ubwicanyi bwo mu Mujyi wa Kigali. Ngira ngo bamwe muribuka Depite Butare w’umunyabyumba wamaze igihe yitwa Honorable mu nteko mbere itahura ko yari muri CDR. Bigaragaza ko mu by’ukuri ikibazo kugeza uyu munsi atari ubwoko abo bose barimo ahubwo ikibazo ni icyo ubwo bwoko babukoresheje.
Hari abandi njya mbona mu bukwe no mu minsi mikuru aho batambana abo bashatse nk’amasakoshi kandi kera batarabarengana amarembo! Bene abo usanga mukimara kuramukanya maze atarananakubwira amazina ye akihutira kukubwira ngo "disi uko ukabona uku ni ko kasigaye"
Bene abo kandi murakaganira akakubwira byinshi ariko ntajya akomoza ku be bapfuye mu ntambara. Ntajaya akubwira abandi benewabo bari mu ishyamba. Ntajya akubwira abari muri FDU, CNR Intwari, Inyabutatu, RDR n’andi mashyaka avuka buri munsi y’abarwanya umuryango RPF we yayobotse. Kuba abo bene wabo bose batari hamwe cyangwa badatekereza kimwe si ikosa rye. Si icyaha cye. Ariko ikibazo cye ni uko yumva bimuremereye nk’aho ari ibintu agomba kubazwa agahitamo kubihisha aho guhaguruka ngo agire icyo abikoraho cyangwa nibura abihishure yitandukanye na bene we.
Hambere aha, hari umuyobozi wanditse ibitabo na film kuri Jenoside yakorewe Abatutsi. Bukeye baza kumva inkuru zamuvugwagaho mu kugira intege nke atseta ibirenge mu kunenga no kurwanya benewabo bakoranaga na FDRL.
Abakoranye nawe barimo n’abamukuriye nibaza ko bamwibajijeho cyane bamaze kumenya ko umuntu bizeye atigeze abahishurira ko Leta ayoboye ihiga bukware umuvandimwe w’uwo yashatse. Nyamara we yahisemo kubana nabyo mu ibanga yibwira ko ari byo bimwongerera ubutoni. Igikuru si ibyo uvuga ubu igikuru n’ibyo wemera n’uburyo ubana na byo mu buzima bwawe bwa buri munsi.
Hari abandi usanga ibikorwa byo kwibuka babijyamo nk’ibibareba nk’abayobozi gusa ariko ejo yamara kuva ku buyobozi agaterera iyo bwacya yabusubiraho akabisubiramo ashikamye!
Abahutu bose ntibicanye
Ijambo abarinzi b’igihango rimaze kumenyerwa kandi koko nibo ubunyarwanda tugihembereye bwubatseho. Tuve kuri ba Gisimba twumva , tuve kuri wa mukecuru wo mu Ruhango. Hari benshi kandi bo mu byiciro byose bahishe abatutsi bazi icyo benewabo bari bubakorere nibabimenya. Njye simbyita ubutwari mbyita ubumuntu kuko kuba intwari si ugukora igisanzwe ni ugukora ikidasanzwe. Cyakora nka ba Mama Felisita Niyitegeka bahitishijwemo gupfa no gukira bagahitamo gupfa bazaba intwari ibihe byose.
Hari abahutu n’abatwa bamaganaga ubwicanyi bwakorewe abatutsi hagati ya 1990 na 1994 nkaba Porokireri Nkubito. Hari abanyamakuru nka Mpayimana Eliya na Eduard Mutsinzi bakomeje gukomera iyicwa ry’abatutsi n’abandi banyepolitiki tujya twibuka kuya 13 Mata. Ariko tuve no kuri aba tujye mu bandi baturage nahouzabasangayo. Si bo benshi ariko babayeho kandi si bacye cyane.Ni yo mpamvu isano ritazimye.
Ikibazo rero si ubuhutu. Ikibazo ni imitekerereze ibangamiye ubunyarwanda. Iyo rero uketse ko ukemuye ikibazo kuko wiyise umututsi uba wihishe mu bututsi ariko ukiri wa wundi.
Kuba umunyarwanda ni iki?
Kuba umunyarwanda si ukuba umututsi. Simvuze ko ari ukuba umuhutu ariko na none! Kuba umunyarwanda si uguhakana amateka yawe yaba mabi cyangwa meza. Kuba umunyarwanda ni uguca ukubiri n’amateka mabi twabayemo ukarahira ko uzarwanya uzayagarura kabone n’iyo yaba uwawe.
Kuba umunyarwanda ni ukwiyemeza guharananira ko abo wabyaye cyangwa uzabyara n’abo mbyaye bazabana ntawe uziza undi amako n’inkomoko. Ni uguharanira ko abo urera ubu uzabakuza nta rwango ubatongereye ku mitima. Ni uguharanira ko abana bacu bazibonamo abaturage b’isi itagira umupaka ntibagire ipfunwe kandi bagahagarira gusa aho ubushobozi bwabo bubashoboje kugarukira.
Bimwe mu byiza FPR yazanye ni uko ntawuzongera guhatirwa kwitirirwa ubwoko ubu n’ubu. Abarwana intambara yo kwiyitirira amoko yaba ayabo cyangwa ay’abandi barigora kandi baragorwa n’ubusa. Baragorwa n’ubusa kuko muri uru Rwanda uwashaka gucukumbura amateka ya buri wese bitatera kabiri ukuri kutagaragaye.
Abiyoberanya bameze nka cya kinyoni gikurikirwa n’inyamaswa kigahisha umutwe mu musenyi gikeka ko ntawe ukibona ubwo kitibona. Kuri ubu buri wese akubwira ukuntu yarwanyije ingengabitekerezo ya jenoside kuva kera. Wamubaza inyandiko yakoze ati reka da! Wamubaza imbwirwaruhamwe imwe izwi yakoze kuri iyo ngingo reka da! Wamubaza uwamurokokeye mu maboko ati ashwi. Wamubaza uti ese abicaga utabashije kubabuza warabahunze? Agaceceka wajya kureba ugasanga barabanaga bavayo bagasangira bahunze barajyana. Kandi abo baba ari abantu bafite za diplome gaheraheza.
Kuri ubu buri wese agusobanurira kugera asaraye uburyo akunda abatutsi! Ni byiza kuruta kurata urwango ariko se ubundi wabanga ukabigenza ute ? Njya mvuga nti ukuri abanyarwanda bahishe uzashaka kukumenya azajye aho bari bari hagati tariki ya 7 Mata 1994 na 04 Nyakanga 1994 azahava afite ukuri kose. Kwiyorobeka no kwiyoberanya si wo muti wo gukaraba ubugwari cyangwa urundi ruhare waba waragize mu mateka y’igihugu. Fata umwanya urebe mu mateka yawe, wikwihimbira ikibi utakoze, wikwiyitirira icyiza utakoze, wikwicuza icyo uticuza. Ba wowe ni bwo uzavuga ukumvwa.
Jenoside yasenye za kirazira nyinshi umuryango nyarwanda wari wubakiyeho. Jenoside yabibye urwikekwe rushingiye ku moko. Tutitonze twazashiduka ikibazo gishingiye ku mitekerereze ( ideology) twakigize igishingiye ku buryo abantu bavutse ( genetic).
Abirabura bo muri Afurika y’Epfo bishwe urubozo basuzugurirwa mu gihugu cyabo mu buryo bumwe bujya gusa n’ubwo abatutsi bafashwemo n’abo basangiye igihugu mu bihe bimwe by’amateka yacu. Itandukaniro ryari gusa ko abanyafurika Afurika babikorerwaga n’abazungu b’abavantara badahuje byinshi uretse kuba ku butaka bumwe mu gihe twe byabaga ku basangiye byose.
Nyamara mu rwego rwo guca inzika n’inzigo, mu itegeko nshinga rya mbere rya Afurika y’epfo abayobozi bareba kure nka Mandela bandikishijemo ngo "there is a need for understanding but not for vengeance, a need for reparation but not for retaliation, a need for ubuntu but not for victimization". Baharaniye ko abazungu bumva Ubuntu bakagira ubumuntu. Muri uru Rwanda nabwo nyuma ya jenoside ibibi byashobokaga byinshi byakomwe imbere. Twahisemo kubaka ubunyarwanda aho kubaka igihugu cy’ubwoko bwihorera ku bundi bukabuheza ku byiza byose by’igihugu.
Abantu ni abantu ni yo mpamvu hari aho uzajya hari abarebera byose mu bwoko. Ibi twese abatutsi, abatwa n’abahutu twifuza ko ku neza y’igihugu kizima dushaka kuzasigira abo twabyaye byacika. Kugira ngo bicike ku bandi ariko bigomba guhera muri twe. Bityo, gusubiza amaso inyuma tukitekerezaho mu rugendo rubi rw’amoko twanyuzemo kuva tuvuka kugeza ubu birakenewe. Ndetse rwose tukaba twakwatura tukigaya kandi tukiyemeza imigambi myiza.
Ibi kandi birakwiye haba ku bahutu cyangwa ku batutsi. Guhindura amoko, guhisha amasano, gushakisha ibisanira cyangwa gushinja abatubyaye ko badusambanye si wo muti urambye. Icyo biha ababikora ni agahenge nako badakeneye. Ko ntawe ubahiga abaziza ubwoko se bararushywa ni iki? Umwana w’umuhutu n’uw’umututsi ko biga kimwe se barushywa ni iki? Ko ntawimwa pasiporo kubera ubwoko se bararushywa ni iki?
Munezero Pacifique
Rugando - Kimihurura


text:
Mu gice giheruka Mateso yari asomwe nk’uwabaye uwa mbere mu marushanwa y’imivugo, Isimbi ibinezaneza biramurenge.Ese byaje kugenda bite?
Bakomeje gutanga ibihembo no ku wabaye uwa kabiri bamuha ibihumbi Magana ane na mirongo itanu gusa(450 000) bagenda barushanwaho ibihumbi mirongo itanu gusa ariko mudasobwa yo yahawe uwa mbere n’uwa kabiri gusa. Uwa nyuma muri aya marushanwa yahawe ibihumbi mirongo itanu gusa(50 000) maze bafata ifoto y’urwibutso barataha.
Aho ISIMBI Donald Raissa yari yicaye ibinezaneza byari byamurenze amwenyura mbese yabuze amifato kuburyo uwari kumubona yari kuvuga ko afite akabazo ko mu mutwe.
Yumvaga rwose batinze kurangiza gutanga ibihembo ngo Mateso agaruke kwicara, siwe warose umuyobozi abwira abamaze gufata ibihembo ngo basubire kwicara mu myanya yabo.
ISIMBI ntiyigeze yita ku mubare w’abantu bateraniye aho, ahubwo ibyishimo byaramurenze arasimbuka ahobera HAKUZIMANA Mateso aramusoma maze amarira y’ibyishimo)atemba ku matama yabo bombi kuko baje batiyumvisha ko batwara igihembo cya mbere.
N’ubwo umuyobozi wa radiyo Atari yakarekera aho kuvuga, iki gikorwa cyatumye nta wongera kumwitaho kuko abantu bose bahise barangarira aba bana bato bari mu rukundo rw’ikirenga, maze abanyamakuru bose kamera baziberekezaho barafotora biratinda, ibyo birangiye umuyobozi yakomeje ijambo rye ashimira cyane abitabiriye ndetse abifuriza kugira umuco wo gusoma no kwandika ariko ashimira cyane byimazeyo Mateso agira ati: ni ukuri biranejeje kubona umwana ukiri muto w’imyaka 22 yonyine ufite ubuhanga bwo kwandika ndetse agatsinda abantu bakuru banarangije za kaminuza, njye byantangaje cyane, gusa uzakomeze inzira wahisemo musore Muto.”
Arangije kuvuga atyo yasezereye abari aho bose gusa yizeza Mateso ko igihe cyose azaba agize icyo akenera azajya yinjira nk’ujya iwe, ati “Rwose hano urisanga kuko ntitwakumira umuhanga ufite ahazaza nkawe.”
ISIMBI Donald Raissa na HAKUZIMANA Mateso bavuye aho bateze moto berekeje ku ishuri, bageze ku ishuri ISIMBI yabwiye Mateso ko adashaka kurara muri macumbi y’abakobwa, ati “Ndashaka kurara iwawe sha”ni uko uwo munsi Isimbi na Mateso barararana bishimira kugaruka mu Rwanda kwa ISIMBI ndetse n’intsinzi ya Mateso.
Uyu wari umunsi wa mbere Mateso aryamana n’umukobwa ndetse na ISIMBI Donald niwo munsi yatakaje ubusugi bwe ku myaka 20 y’ubukure yari afite.
Nkuko bisanzwe, ibinyamakuru hafi ya byose byagezaga inkuru zabyo nshyashya mu biro bya nyakubahwa Donald GAKIRE. Ni uko bukeye ageze mu kazi abona ibinyamakuru byose ku rupapuro rubanza byashyizeho ifoto y’umukobwa we ahoberana na wa muhungu yangaga cyane ndetse bose bafite amarira ku maso, ni uko agira amatsiko yo gusoma ibirimo.
Ikinyamakuru cya mbere iyo nkuru cyari cyayihaye umutwe ugira uti:Uwatsinze amarushanwa ni umukwe wa nyakubahwa Donald KAMANZI. Ikindi kiti:Ibyishimo byatumye umukobwo wo mu bikomerezwa abura amifato, abandi nabo bati: Amarira y’urukundo yari yose ku mukobwa wa nyakubahwa Donald KAMANZI imbere y’abantu”.
Donald yaje gusoma kimwe mu binyamakuru, abona gifite ifoto igaragaza umukobwa we yahwerereye mu gituza cya Mateso bari gusomana, maze agahinda karamwica cyane ahita abwira umunyamabanga we ati “Uza anshaka umubwire ko ntahari.” Ni uko Donald ahita afunga ibiro arataha.
Donald yageze iwe mu rugo i Nyarutarama bimwanga mu nda niko guhamagara umwe mu basore bari bashinzwe kumurinda witwaga Gatuza. Gatuza mu kanya gato cyane yari ahageze maze aramubwira ati “Ubu uko umbona uku sinakoze, si uko ndwaye nta n’ikindi kibazo kindi’ uretse isazi irimo kuduhira mu matwi yanjye yambujije amahoro.”
Ni uko Gatuza araseka ati: “ None se nyakubahwa uragirango ndase iyo sazi nkoresheshe imbunda? irihe ngo nyirukane? Undi ati: ‘Iyo sazi mvuga ni imbwa y’umuhungu yihaye gutesha umutwe umukobwa wanjye ku ishuri, none ugende nijoro ufate essance umene mu cyumba araramo maze utwike, kandi uramenye ntihagire ukubona. undi ati:Ndabyumva muyobozi “ nuko Donald amusinyira sheke ya miliyoni imwe aragenda.
Murenzi Sixbert
Ushaka gusoma igice cyabanje, kanda hejuru ku itangiriro ry’icyo gice uri gusoma, ku magambo ari mu ibara ry’umutuku asobanura uko mu gice hiherutse byarangiye.


text:
Amahwa ya Kasi
Amahwa ya Kasi (izina ry’ubumenyi mu kilatini Pinus kesiya ) ni igiti gikura vuba cyo muri Aziya, kitajya kiboneka hanze y’aho gihinze. Ibiti bigira uburebure buri hagati ya metero 30 na 35 n’igihimba gishobora kugera kuri metero 1 y’umubyimba. Buri shami rigira amahwa atatu, rimwe rimwe rifite hafi ya santimetero 15 na 20 z’uburebure. Imbuto z’ibi biti (mu ishusho ry’umutemeri) zigira uburebure buri hagati ya santimetero 5 kugera ku 9 noneho intete zikagira hagati ya santimetero 1,5 kugera kuri 2,5.
Inkomoko y’amahwa ya Kasi ni mu karere ka Himalaya: uhereye mu majyaruguru y’uburasirazuba bw’ubuhinde (muri iki gihe hakurwa imbaho gusa mu misozi ya Kasi na naga, muri leta ya Megalayi na Manipuru), mu Bushinwa (Mu ntara ya Yunani), Buruma (Miyanimari), amajyaruguru ya Tayilani, Lawosi, Viyetinamu (Layi Cawu, Langi soni, Cawo Bangi, Kuwangi Ninihi) no muri Filipine (Luzoni). Amahwa yo muri Filipine aboneka mu bwoko bwa Pinus insularis. Mu Bushinwa haboneka ubundi bwoko bwitwa amahwa ya Yunani (Pinus yunanensis). [1]


text:
Banki y’Abaturage y’u Rwanda yateye inkunga Abamugaye b’i Gatagara
Banki y’Abaturage y’u Rwanda yageneye abamugaye b’i Gatagara mu Karere ka Huye mu Ntara y’Amajyepfo, inkunga y’agaciro ka miliyoni 15 z’amafaranga y’u Rwanda.
Ubwo Umunsi ngarukamwaka w’Umwana w’Umunyafurika wizihirizwaga kuri iri shuri rya Gatagara kuri tariki ya 16 Kamena, Iyi Banki yashinzwe mu 1975, mu nkunga yarigeneye yari igizwe n’amagare 50 y’abana bamugaye, ibyuma ngororangingo, imipira bahagararaho basuzuma imbaraga zabo, n’ibindi bikoresho bagenewe bitandukanye.
Iki kigo cyatangijwe mu (...)
Banki y’Abaturage y’u Rwanda yageneye abamugaye b’i Gatagara mu Karere ka Huye mu Ntara y’Amajyepfo, inkunga y’agaciro ka miliyoni 15 z’amafaranga y’u Rwanda.
Ubwo Umunsi ngarukamwaka w’Umwana w’Umunyafurika wizihirizwaga kuri iri shuri rya Gatagara kuri tariki ya 16 Kamena, Iyi Banki yashinzwe mu 1975, mu nkunga yarigeneye yari igizwe n’amagare 50 y’abana bamugaye, ibyuma ngororangingo, imipira bahagararaho basuzuma imbaraga zabo, n’ibindi bikoresho bagenewe bitandukanye.
Iki kigo cyatangijwe mu mwaka w’1976, mu bana 519 bakirererwamo, 154 nibo bafite ubumuga bw’ingingo butandukanye, 29 bafite ubwo kutumva, abandi ni bazima.
Uretse kuba baragenewe ibi bikoresho, abaribarizwamo baboneyeho bagaragaza zimwe mu zindi mbogamizi aba bana bafite, zirimo kuba nta kibuga cyo gukiniramo bafite kuko icyo bafite kidakoze neza, kuba ubwisungane mu kwivuza butabafasha kwivuza nk’uko bikwiriye n’ibindi bibazo bimwe na bimwe bafite.
Uwari ahagarariye Banki y’Abaturage y’u Rwanda Habimana Jose, yagize ati: “N’ubwo dushinzwe guteza imbere ubucuruzi bw’amafaranga, twaje kwifatanya namwe muri iki gikorwa tunabagaragariza inkunga y’ibyo twabageneye nk’abana b’u Rwanda”. Yakomeje avuga ko buri mwaka bafata 5% y’amafaranga bungutse ku mwaka, bakayashyira mu bikorwa nk’ibi byo guteza imbere abanyarwanda.
Umudepite uhagarariye Ababana n’ubumuga ariwe Rwaka Pierre Claver, yavuze ko indwara nk’izi ngo ziterwa n’uburangare bwa bamwe mu babyeyi banga kumva inama bagirwa n’abandi, aboneraho ashishikariza ababyeyi kujya baha abana babo inkingo zose zibagenerwa.
Hashyizweho kandi uburyo bwo gufasha aba bana bwitwa “Fasha Gatagara”, aho hifashishwa ubutumwa bugufi bwo muri terefone (message). Wandika ijambo “Fasha Gatagara” muri terefone yawe, ukohereza kuri 3727 ukaba uhaye inkunga ihwanye n’amafaranga 500 abana bamugaye.
Twasoza tubatangariza ko Banki y’Abaturage y’u Rwanda (BPR), muri rusange ifite amashami 190, miri yo amanini ni 18 (Branches), amashami mato ni 100 (Sous Branches) na Guichets 72.
Foto:Kwizera E.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Kugeza ubu rukoreshwa muri Kiliziya Gatolika, mu nyandiko z’abahanga n’abamenyi no mu masomo ya siyansi.
Ikinyarwanda, ururimi Abanyarwanda bakesha Gihanga, Ngomijana wahanze u Rwanda, ni ururimi rw’Abanyarwanda runarengerwa n’ Itegeko Nshinga rya Repubulika y’u Rwanda.
Ururimi rufasha abantu kumvikana kuko abatavuga ururimi rumwe, byagorana ko hari icyo bageraho.
Uhereye kuri iyi mvugo, hari uwavuga ko umwe avuga Icyongereza undi atacyumva bashobora gushaka indi mvugo bakoresha, urugero nk’amarenga, nyamara amarenga na rwo ni ururimi ndetse runakoreshwa n’abantu benshi ku Isi.
Mu mateka anagaragazwa na Bibiliya, bavuga ko abantu bashatse kubaka umunara wa Babeli (Babel Tour/Tour de Babel) bashaka kugera ku Mana, ariko Imana ikaza gutandukanya indimi zabo kuko bari bahuriye ku rurimi rumwe, byatumye badakomeza kuwubaka bitewe n’ubwumvane bwabuze hagati y’abubakaga.
Ikinyarwanda kibumbye umuco w’Abanyarwanda, bigaragarira mu migani yacyo ndetse imyinshi usanga ikomoka mu mwimerere wacyo, idakeshwa indimi z’amahanga.
Iyo migani n’imvugo bigaruka ku bupfura bw’Abanyarwanda n’ibindi.
Mu Kinyarwanda harimo imigani, indirimbo, ibisakuzo n’ibindi byinshi usanga bibumbatiye wa muco mwiza w’Abanyarwanda.
Nyamara uwo muco ushobora gucika buhoro, kugeza uzimiye bitewe n’imvugo wakwita ibyonnyi byibasiye Ikinyarwanda, bikorwa n’abatabizi cyangwa abigiza nkana.
“Amazu, amakwe,amamana,amamodoka...
Ubu buryo bwose bwakoreshejwe hejuru, ntabwo ari yo mvugo nyayo ikwiye y’ Ikinyarwanda.Ahubwo imvugo yakoreshejwe ni ipfobya, itesha agaciro, isuzugura amagambo yakoreshejwe.Tekereza wumvise umuntu avuga ati “ Ariko ayo manama(makwe,mazu) yanyu ntajya arangira?”
Bitandukanye no kumva ngo izo nama zanyu ntizijya zirangira, akenshi wakumva ko uwabivuze hejuru akoresheje amanama, amakwe.... akoresha imvugo ikerensa ibikorwa.
Itegeko rirengera ikinyarwanda ntiryahindutse
Ikinyarwanda kigira inteko z’amazina 16 n’indangahantu eshatu.
Indanganteko ni ; Mu, ba, mu, mi, ri, ma, ki, bi, n-, n-, ru, ka tu, bu,ku ,ha ndetse n’indangahantu ku, mu,i.
Inzu ni izina ;iyo ridafite ikirigaragiye, bigoranye kumenya niba iryo zina riri mu bumwe cyangwa mu bwinshi.
Utondaguye iryo zina, ubona i-n-zu, iyi nyuguti ya n, ihita igaragaza inteko iri zina ririmo.
Ugendeye ku ndanganteko zagaragajwe hejuru, urabona ko ijambo inzu riri mu nteko ya cyenda cyangwa ya cumi.
Ijambo nk’iri riri mu bumwe, riba riri mu nteko ya cyenda, ryajya mu bwinshi, rikajya mu nteko ya 10. Urugero, nshobora kuvuga nti « Inzu yanjye irashaje (nt 9), aho ni mu bumwe, ariko navuga nti « inzu zanjye zirashaje »,(nt10) bigaragara ko ari mu bwinshi.
Amazina natangiye ngaragaza hejuru, yose ashyirwa mu bwinshi muri ubu buryo.
Ndongera ntange urugero. Ubukwe bwinshi muri iki gihe, inama nyinshi muri iki gihe zihuza abafitanye amasano, bitandukanye no kuvuga ngo amakwe menshi, amanama menshi…
Bimwe mu bibabaje ni aho usanga handitse ngo, hano twakira amanama, amakwe… bibonwa n’abantu benshi, ndetse usanga hari na zimwe mu nyandiko zikomeye zandikwa muri ubu buryo.
Ikinyarwanda gitandukanye n’izindi ndimi ?
Kera twiga mu mashuri yisumbuye, umunyeshuri yagiye gusoma ijambo Gisele , ryari ryanditse mu gifaransa (basoma Jizele), asoma Gisele, ishuri ryose rihita riseka.(byagaragaza ko yabyishe).
Mwalimu yahise amukosora na we amaze gusoma amubwira uko iryo jambo risomwa.
Bumwe mu buryo bwafasha ko Ikinyarwanda kivugwa neza, harimo ko ukosheje mu kukivuga, yakosorwa n’umwegereye ubizi neza.
Hari n’ubundi buryo bwinshi bwatekerezwaho, bwakoreshwa mu gutuma Ikinyarwanda, ikigega cy’umuco wacu kitazima.
Kenshi n’abayobozi usanga bageza imbwirwaruhame ku baturage bakibeshya bagakoresha imvugo zisa nk’izi, byagorana ku mwana wabyumvise kumukosora umubwira ko ibyo umuyobozi yavuze yibeshye.
Indimi z’amahanga zirindishijwe intwaro kirimbuzi
Hirya no hino uvuze mu buryo butari bwo Igifaransa cyangwa Icyongereza akosorerwa hafi. Mu kinyabupfura hari uhita avuga uko ijambo risomwa cyangwa rivugwa, akaba arakosoye.
Uvuze nabi iryo jambo ntibibuza abamuveba, kubikora, bamuseka, ibisa n’ikosa kuri uwo muntu ufatwa nk’utazi urwo rurimi uko bikwiye.
None se indimi z’amahanga zirengerwe iwacu, urwacu rupfa tubirebere bucece, turuce turumire, ubwo ntibazatwita ibicucu
Igifaransa ntigihindurwa, kubera iki Ikinyarwanda ?
Umubyeyi w’umugabo muri batisimu bamwita, Parrain(soma pare), ariko igitangaje nta Parraine(soma parene) ubaho, ahubwo habaho Marraine, kandi iyo wiga igifaransa ugomba kubimenya, ni ihame ndakuka.
Mu cyongereza naho ni uko, umugabo wa runaka bamwita husband(soma hazibandi), umugore bakamwita wife(soma wayifu). Kubimenya ni ihame nta kwirirwa ushakisha ikindi.
Kuki se indimi z’amahanga zihagazeho, Ikinyarwanda cyacu, ntikirindwe ubwangizi, ugasanga hari bamwe bakivugira uko bashatse, ubukwe buhuza benshi, inama zigirwamo byinshi, bikavugwa biteshwa agaciro, bikaba amanama, amakwe…
Mu rwego rwo kurengera Igifaransa, hariho abantu 40 bitwaga ‘les quarante immortels’ ni abahanga 40 baminuje Igifaransa bari bashinzwe kurengera ikibonezamvugo cyacyo.
Ndetse harimo n’abatari Abafaransa ariko bakivuga neza, barimo na Leopord Sedar senghor, wabaye Perezida wa Senegal.
Abarengera Ikinyarwanda barahari?
Yego, kuko inshingano bazihabwa n’Itegeko Nshinga. Hariho Inteko y’Ururimi n’Umuco.
Iyi Nteko ifite umukoro ukomeye wo kureba uburyo Ikinyarwanda kigenda gihinduka buhoro, ikaba yagisubiza ku murongo.
Yifashishije imvugo igira iti « Sigaho ntibavuga gutyo, ahubwo bavuga gutya » yafasha benshi kukivuga neza.
Komisiyo y’Igihugu y’Itorero ry’Igihugu na yo ifite inshingano zo kwibutsa Abanyarwanda umuco mwiza wo kwita ku rurimi rwabo, ntiruvangirwe n’indimi z’amahanga. Ugiye mu itorero akavayo abizi nk’uko aba azi kirazira n’indangagaciro z’umuco nyarwanda.
Imvugo z’abubu zimire Ikinyarwanda ?
Hari imvugo zitwa iz’abubu zica cyangwa zikagoreka Ikinyarwanda. Bamwe batangiye bazitirira Nyamirambo cyane ahitwa mu Biryogo, abahanzi ndetse n’abana bo ku muhanda.
Umubyeyi umwe yavuze uburyo umwana we yavuye ku ishuri, akamubwira ati ‘nabunuje’.
Akibeshya ko yambaye ubusa, cyangwa yari yambaye imyenda migufi, ariko nyuma agasanga bisobanura ko yabaye uwa nyuma mu ishuri.
Hari n’indimi z’abahanzi zigenda zivuka umunsi ku wundi, ngaho “akavumo(aho mba), imyako(ngezweho), imikasiro(umwaku), gushona (kumenya), kuyoka(kureba)..”
Ese aya magambo ko amaze kuba kimenyabose, afite aho yanditswe hazwi, cyangwa arimo kuvugwaho ngo yemezwe gukoreshwa mu Kinyarwanda gikwiye, ntabwo azakomeza kuvangira Ikinyarwanda, hatazwi aho ava n’aho agana?
Aha na ho Ikinyarwanda gikwiye kuharindirwa, kuko nibidakorwa kiravamo indimi ebyiri. Cyagombye kuba rumwe nk’ururimi udakenera ugusobanurira. Ariko iyo ukeneye ugusobanurira mu rurimi runaka ruba rwavuyemo ebyiri.
Buri Munyarwanda wese yatanga umusanzu we mu kurengera Ikinyarwanda.


text:
Ibanga ryo kunesha ubwoba (Igice cya 1) - Yvan Castanou
“Ubwoba ni imwe mu ntwaro Satani akoresha kugira ngo abuze abana b’Imana kuba mu mugambi Imana yabashyiriyeho. Ubwoba ni imwe mu mpamvu ituma abantu badatera imbere: Ubwoba bwo kuneshwa, ubwoba bwo gutanga ikiguzi, ubwoba bwo gutanga, kurwara, kugwa mu cyaha, gutinya Satani, gutinya kunengwa, gutinya amakimbirane, gutinya ubukene cyangwa se ubukire...”
Amoko y’ubwoba:
Hariho ubwoko bubiri bw’ubwoba: ubwoba bwo guhānwa (soma guhaanwa) n’ubwoba bwo kuneshwa. Gutinya guhānwa bitera umuntu kutagira icyo agerageza gukora, agahitamo kwigana iby’abandi we ntagire icyo atangiza. Butuma umuntu aba ishusho y’abandi. Akenshi ibi bituruka ku burere umuntu aba yaragize, nko kuba abamureze baramweretse ko bamukunze igihe yakoze neza, mu gihe akoze amakosa bakamuhana. Ubwo bwoba bwo kongera guhanwa butuma umuntu akora ibintu kugira ngo yemerwe, bugatuma umuntu yinjira mu murongo w’abandi, nta cyo yishe nta n’icyo akijije. Ubwoba bwo guhānwa butera umuntu kwibaza ibi bibazo: "Abandi barabibona bate?" "Abantu se nibanyanga?" cyangwa ati "Ubu se ni batanyemera ?"
Gutinya kuneshwa bitera umuntu kutagira indi ntambwe atera mu buzima. Umuntu akaba yifuza guhinduka ngo agere kure, ariko agahora yibaza ngo: "Ni iki se kimbwira niba bizashoboka?" cyangwa ati "None se nibitagenda neza?" Ubwoba butuma umuntu ahora ashyira ejo ibyo yagakoze uyu musi, bugatuma umuntu yigumira ahantu yumva amerewe neza kugeza ubwo amahirwe azamusekera, cyangwa se imiryango yose ikingutse nta nzitizi n’imwe abona. Bigatuma umuntu ahora afite impamvu kandi ubwoba ari bwo bubyihishe inyuma, ariko mumenye ko ubwoba bushobora guhinduka icyaha iyo bwabaye akamenyero. Gutinya bigaragaza ko utizeye ko Imana iri mu ruhande rwawe, ko idashoboye kuguha insinzi.
Inkomoko y’ubwoba:
Gutinyuka bitangirira mu gusobanukirwa inkomoko y’ubwoba. Umwana iyo avutse agira ubwoba bwo kuba yagwa, akagira n’ubwoba bw’urusaku aba asanze hanze. Ubundi uko tugenda dukura, tugenda turushaho kugira ubwoba.
Uburyo ubwoba bugenda bukura :
Iyo umuntu akiri muto, kubera amatsiko agerageza gukora ikintu hanyuma akagikora nabi, umubyeyi akamuhana byimazeyo. Ibi bitera umwana kugira ubwoba bwo kugira ikindi yakora. Iyo akuze, akomezanya ubwo bwoba bwo kunanirwa, bwo gukosa, cyangwa bwo kugira icyo atakaza.
Ubwoba buzanwa n’uko hari ibyo tutabona. Iteka iyo dufite ubwoba, biba bivuze ko hari ibyo tudasobanukiwe cyangwa se tutareba. Ubwoba buterwa no kutamenya. Mose yari afite impamvu zo kugira ubwoba, imbere ya Farawo umwami watwaraga isi icyo gihe. Ariko Bibiliya itubwira ko atatinye guhangara uwo mwami imbonankubone, kuko yari yizeye undi Mwami utaboneka. "Kwizera ni ko kwatumye ava muri Egiputa ntatinye umujinya w’umwami, kuko yihanganye nk’ureba Itaboneka" Abaheburayo 11 : 27.
Satani yitwa umwami w’umwijima. Ijambo umwami rigaragaza umuntu uruta abandi, hanyuma ijambo umwijima mu Ruheburayo risobanurwa nko kutamenya. Satani rero yuririra ku butamenya kw’abantu akabayobya. Ashakisha aho hose hatari kumenya, agakoresha abantu amakosa. Ariko iyo tumenye ukuri, turabohoka. Yesu yaravuze ati "MNamwe muzamenya ukuri kandi ukuri ni ko kuzababatura" Yohana 8:32.
Ukuri ntabwo ari ko kubatura, ahubwo kukumenya ni byo bibatura. Ukuri kubaho guhera mu itangiriro. Mu yandi magambo, kutamenya ni ko gushyira abantu mu bibazo. Ijambo kumenya mu Ruheburayo ni "YADA", rikubiyemo gusabana, urugwiro no kubana.
Ntitwemere kuganzwa n’ubwoba! Tube intwari twe kuganzwa n’ubwoba. Turebe Umwami utaboneka, twe kureba ku bibazo bitugose. Twibande ku masezerano dufite tutitaye ku ngorane duhura, turebe amahirwe dufite aho kureba inzitizi. Twature ibyiringiro byacu, duhanze amaso yacu Kristo kuko ari We banze ryo kwizera kwacu kandi akaba ari nawe ugusohoza... (Ntuzacikwe n’igice cya 2)


text:
Hari abantu benshi bavangisha amavuta yo kwisiga ayo bakunze kwita « umucango » cyangwa se « umukorogo ». Ayo mavuta avangwa akenshi n’abantu basanzwe bacuruza amavuta atandukanye hanyuma bakavangira umuntu bitewe n’uko ashaka ko uruhu rwe ruhinduka ruba inzobe.
Abo bantu rero ntibakunda kuvuga ibyo baba bavangiye abakiriya, bakavuga ko ari ibanga ryabo. Ariko si uko ari ibanga gusa ahubwo baba bahisha ibyo bashyizemo bidakwiriye. Hari umuntu wadutangarije ko hari n’igihe bavanga mo n’amasabune.
Usibye rero kuba ubwo bucuruzi bw’amavuta avanze butemewe, byangiza n’uruhu rw’abayisiga.
Kayitesi Kayitankore umuganga w’uruhu yadutangarije ko mu barwayi bamugana harimo ababa bavangiwe ayo mavuta. Bimwe mu bibazo biterwa n’ayo mavuta.
Ibiheri : hari ubwo umuntu ajya kuvangisha amavuta nta biheri yari afite mu maso ahubwo ashaka gucya cyangwa kugira uruhu yifuza, nk’abakunda uruhu rwa shokora n’ubundi bwoko bw’impu bifuza ugasanga aho kubona ibyo bifuzaga bazana ibiheri bidasanzwe ku ruhu.
Amaribori : amavuta avanze nabi hari bamwe atera amaribori akaba menshi ku buryo aba indwara nyamara kuko uyu muganga w’uruhu yabitubwiye ngo nta muti uvura amaribori ngo akire burundu keretse kuyagabanya gusa.
Hari n’abagira amabara ku ruhu : ugasanga hamwe ni inzobe ahandi ni igikara bikaba bibi.
Hari ubwo bitera diabète na hypertension : yari amavuta aba akoze mu maproduits ashobora kuba yatera indwara nka diabete n’umutima kuko uko umuntu amenyera kwisiga bene ayo mavuta niko yinjira mu maraso nyuma ugasanga yarakugizeho ingaruka ku buryo bukomeye aho ashobora no kurwara indwara nka za diabete na hypetension.
Kayitesi nk’umuganga w’inzobere ku ruhu agira inama abifuza kuvanga amavuta kujya babanza bakabaza abanganga ko ntangaruka ubwo bwoko bw’amavuta bifuza yazazana ku ruhu. Naho ku bamaze kuyakoresha bakabona hari ingaruka yatangiye kuzana zitari nziza bakangurirwa kwihutira kujya kwa muganga.
Uburyo amavuta y’umucango yangiza uruhu
Hari abantu benshi bavangisha amavuta yo kwisiga ayo bakunze kwita « umucango » cyangwa se « umukorogo ». Ayo mavuta avangwa akenshi n’abantu basanzwe bacuruza amavuta atandukanye hanyuma bakavangira umuntu bitewe n’uko ashaka ko uruhu rwe ruhinduka ruba inzobe.


text:
Igisubizo:Bibiliya itwereka ku buryo bugaragara inzira igana ku bugingo bw'iteka. Icya mbere, tugomba kwemera ko twacumuye ku Mana: "Kuko bose bagomye bakivutsa ikuzo ry'Imana" (Abanyaroma 3:23). Twese uko tungana twakoze ibitanogeye Imana, kubera ibyo ntakindi dukwiye uretse igihano, kuko ibicumuro byacu ntahandi biganisha uretse kugomera Uwiteka Imana, nta kindi rero kidukwiye uretse igihano gihoraho iteka. "Nuko rero ingaruka y'icyaha ni urupfu,naho ingabire y'Imana ni ubugingo bw'iteka muri Kristo Yesu Umwami wacu" (Abanyaroma 6:23).
Nyamara, Yesu Kristo,utarangwaho icyaha(1 Petero 2:22), umwana w'Imana iteka ryose yigize umuntu (Yohani 1:1,14) yemera kudupfira ngo aturihire icyiru cy'ibyaha. "Imana rero yerekanye urukundo idufitiye kuko Kristo yadupfiriye kandi twari abanyabyaha" (Abanyaroma 5:8). Yesu Kristo yapfiriye ku musaraba (Yohani 19:31- 42), yemera guhannwa mu kigwi cyacu (2Abanyakorinti 5:21). Ku munsi wa gatatu azuka mu bapfuye (1 Abanyakorinti 15:1-4) ahamya atyo ko atsinze icyaha n'urupfu. "Nihasingizwe Imana, se w'Umwami wacu Yesu Kristo, kuko yagiriye impuhwe zayo z'igisagirane maze ikaduha ubugingo bushya, kugira ngo tugire amizero ahamye dukesha izuka rya Yesu Kristo mu bapfuye" (1 Petero 1:3).
Twifashishije ukwemera, tugomba guhindura imitekerereze yacu yerekeranye na Yesu Kristo-uwo ari We, ibyo Yakoze,n'impamvu yabikoze-kugirango dukizwe (Ibyakozwe n'Intumwa 3:19). Niba dushyize ukwemera kwacu muri We, tukagira icyizere mu rupfu rwe yadupfiriye ku musaraba adutangira icyiru cy'ibyaha byacu,tuzagirirwa imbabazi kandi tuzahabwa isezerano ry'ubugingo bw'iteka mu ijuru." Koko Imana yakunze isi cyane, bigeza aho itanga umwana wayo w'ikinege,igira ngo umwemera wese atazacibwa, ahubwo agire ubugingo bw'iteka" (Yohani 3:16). "Kuko niba wamamarisha umunwa wawe ko Kristo ari Nyagasani kandi ukemera mu mutima wawe ko Imana yamuzuye mu bapfuye, uzarokorwa" (Abanyaroma 10:9). Ukwemera konyine tugirira igikorwa gihebuje Yesu yakoze ku musaraba niyo nzira y'ukuri ituganisha ku bugingo bw'iteka!" Koko mwakijijwe ku buntu, mubikesha ukwemera;nta bwo ari ku bwanyu rero, ahubwo ni ku bw'ingabire y' Imana" (Abanyefezi 2:8-9).
Niba wifuza kwemera Yesu Kristo nk'Umucunguzi wawe, dore isengesho ryakubera urugero. Uramenye neza ko kuvuga iri sengesho cyangwa se irindi ryose atari byo bizakurokora. Icyizere cyonyine ugirira muri Kristo nicyo gishobora kugukiza icyaha. Iri sengesho ritubere gusa inzira yo kugaragariza Imana ukwemera tuyifitiye no kuyishimira agakiza yaduhaye. "Mana,nzi neza ko nagucumuye ho ko nkwiriye guhannwa. Ariko Yesu Kristo yambereye igitambo ahannwa mu kigwi cyanjye none mbinyujije mu kwemera mufitiye ngirira ikigongwe. Icyzere cyanjye nkigiriye Wowe kugira ngo umpe agakiza. Shimirwa Mana kubera ingabire zawe uduha zitagira uko zisa n'impuhwe zawe-n'ubugingo bw'iteka watugabiye! Amen!"
Mbese wafashe icyemezo cyo kwiyegurira Kristo ubikuye ku byo umaze kwisomera hano? Niba ari uko, nyaboneka kanda ahakurikira handitse ngo "None nemeye Kristo"
Ikibazo: Nahawe Ubugingo bw'Iteka?
Igisubizo:Bibiliya itwereka ku buryo bugaragara inzira igana ku bugingo bw'iteka. Icya mbere, tugomba kwemera ko twacumuye ku Mana: "Kuko bose bagomye bakivutsa ikuzo ry'Imana" (Abanyaroma 3:23). Twese uko tungana twakoze ibitanogeye Imana, kubera ibyo ntakindi dukwiye uretse igihano, kuko ibicumuro byacu ntahandi biganisha uretse kugomera Uwiteka Imana, nta kindi rero kidukwiye uretse igihano gihoraho iteka. "Nuko rero ingaruka y'icyaha ni urupfu,naho ingabire y'Imana ni ubugingo bw'iteka muri Kristo Yesu Umwami wacu" (Abanyaroma 6:23).


text:
Olivier Rwamukwaya avuga ko batazihanganira umuyobozi w’ikigo utekinika imibare y’abanyeshuri be
Umunyamabanga wa Leta ushinzwe amashuri abanza n’ayisumbuye muri Minisiteri y’uburezi, Olivier Rwamukwaya, aratangaza ko iyi Minisiteri ikemanga ukuri kw’ imibare y’abana bata ishuri itangwa n’ abayobozi b’ibigo, ndetse ngo hakaba hagiye gukorwa igenzura kugira ngo hamenyekane ukuri kwabyo.
Ibi uyu muyobozi yabitangarije mu nama y’ uburezi yaguye ku rwego rw’ Umujyi wa Kigali, yabaye kuri uyu wa kane taliki ya 23 Kamena 2016, aho iyi nama yahuje abafite aho bahuriye n’ uburezi yigaga ku byateza imbere ireme ry’ uburezi, ndetse n’ ibindi byose bifasha abana kugera ku burezi nyabwo.
Rwamukwaya yasabye abari bateraniye muri iyi nama kwirinda gutekinika imibare y’ abana bata ishuri ndetse ko Minisiteri y’ uburezi itazakomeza kwihanganira abakomeza gutanga imibare itari yo kuko baba babikora ku nyungu zabo bwite aho kuba inyungu z’ igihugu ndetse ko abazagaragara muri aya makosa bazabihanirwa hakurikijwe amategeko.
Yagize ati “Iby’ ibanze byagaragajwe n’ ubugenzuzi burimo gukorwa, biragaragaza cyane cyane mu mashuri abanza ko hagiye harimo ikinyuranyo mu mibare abayobozi baba baduhaye muri raporo n’ imibare y’ abana nyakuri dusanga ku ishuri, hari n’ abatagira amakaye yanditsemo abana wamubaza uti none se imibare watanze wayikuye he? Akarya iminwa”
Yakomeje agira ati“Uwo bizagaragara ko nyuma y’ inama nyinshi yagiye agirwa ko kureka kubeshya imibare y’abanyeshuri agamije izindi nyungu zitari iz’ igihugu ahubwo ari ize bwite, azashyikirizwa inzego zibishinzwe abihanirwe n’ amategeko ariko ikizabanza azabanza akurwe ku kazi k’uburezi.”
Muri iyi nama hakaba hagaragajwe ikibazo cy’ ubwikorezi bw’ abana igihe bava cyangwa bajya ku ishuri.
Mu kiganiro cyatanzwe na SP JMV Ndushabandi, umuvugizi wa polisi y’u Rwanda ishami rishinzwe umutekano wo mu muhanda, yagaragaje ko iki ari ikibazo kigomba kwitabwaho kandi kigafatirwa ingamba yaba ari abarezi ubwabo, ababyeyi ndetse n’ inzego nz’ ibanze.
SP Ndushabandi yerekanye ko hari ubwo usanga zimwe mu modoka zitwara abana bava cyangwa bajya ku mashuri inyinshi ziba zitujije ibyangombwa aho usanga ari zo ziteza ibibazo birimo impanuka zishobora guhitana ubuzima bw’ abana, bityo akaba yibikuje ko imodoka zitwara aba bana zigomba kugira ibyangombwa byuzuye kandi zigakurikiranwa n’ abarezi ndetse n’ ababyeyi kugira ngo ubuzima bw’ abana butahatikirira, aho basanze izi modoka zitujije ibisabwa bagahitamo gusesa amasezerano na ba nyir’imodoka.
Iyi nama ikaba yafatiwemo imyanzuro itandukanye irimo ko abayobozi b’ ibigo by’ amashuri bagomba kugenzura niba imodoka zitwara abana zujuje ibisabwa, amashuri yigisha gahunda mpuzamahanga agomba gukurikiza amategeko agenga uburezi mu Rwanda, kuba ikinyarwanda kigomba kwigishwa mu mashuri yose, gutanga imibare y’ ukuri y’ abana bata ishuri, guca imyambarire idahwitse mu bana n’ ibindi.
Iyi nama ikaba yasojwe no gutanga ibihembo ku mashuri yitwaye neza nyuma y’ igenzura ryakozwe ndetse n’ abanyeshuri bahize abandi mu gusoma, kwandika inkuru zitandukanye ndetse no mu biganiro mpaka (Debates).
Hatanzwe ibihembo ku mashuri yitwaye neza
Abanyeshuri batsinze amarushanwa yo gusoma n’ ibiganiro mpaka na bo bahembwe
Inama yaguye y’ uburezi ku rwego rw’ Umujyi wa Kigali ikaba ihuza abayobozi b’ ibigo by’ amashuri abanza n’ ayisumbuye, abayobozi bafite uburezi mu nshingano zabo mu nzego zitandukanye ndetse n’ abandi bafite aho bahuriye n’ uburezi. Iyi nama iba buri mwaka isuzumirwamo ibipimo igihugu cyashyizeho ngo uburezi bukomeze kuba umusingi w’ iterambere.
Evode MWIZERWA
MAKURUKI.RW


text:
Nyamasheke: Abayobozi batagerwagaho n’itumanaho bahuriraho n’abandi bagiye gusubizwa
Mu gihe akarere ka Nyamasheke kashyizeho uburyo abayobozi bose bashobora gutamanaho ku buryo bworoshye bikihutisha akazi, bamwe mu bayobozi batuye mu mirenge ya Nyabitekeri na Karambi, bari barahejwe kuri iri tumanaho bahuriraho (user group) ngo baba bagiye gusubizwa.
Ubu buryo bwa user group bwakoreshaga itumanaho rya Tigo kandi itabasha kugera mu mirenge yose bigatuma abo mu mirenge ya Nyabitekeri na Karambi batanga za raporo ku buryo bubagoye ndetse no gutumanaho n’abandi bagenzi babo bikabahenda mu gihe hari amafaranga babacaga buri kwezi.
Umwe muri abo bayobozi avuga ko batangaga amafranga 4000 buri kwezi umwaka ukaba ushize batarabona uko batumanaho n’abandi nyamara babibaza ntihagire igihinduka.
Agira ati “birababaje kuba tumaze umwaka urenga dutanga amafaranga yo kugira ngo tubashe gutumanaho n’abandi bayobozi ndetse no kugira ngo dutange za raporo ku buryo bworoshye nk’abandi bose nyamara kugeza ubu twarategereje twarahebye, ibi bihombya Leta ariko kandi bikanadusubiza inyuma mu iterambere ryihuse”.
Umuyobozi w’akarere ka Nyamasheke , Habyarimana Jean Baptiste, avuga ko habayeho ikibazo cyo guha isoko isosiyete itabasha kugera hose bakibwira ko ubwo ifite isoko izihutira gushyira iminara aho itagera kugira ngo abakozi bose babashe kwisanga mu itumanaho bahuriraho mu rwego rwo koroshya akazi kabo ka buri munsi, ariko ko bigiye gukemuka kuko isoko ryahawe indi sosiyete.
Agira ati “ndabizeza ko mu gihe kitarenze icyumweru kimwe baba bashyizwe mu bandi, kuko Tigo twamaze kuyambura isoko”.
Umuyobozi w’akarere ka Nyamasheke avuga ko isoko barihaye MTN ibasha kugera mu karere kose ndetse akaba avuga ko mu minsi ya vuba abakozi bose b’akarere kugeza ku rwego rw’umudugudu aho baba bari hose batazongera kugorwa no gutumanaho.
Umugwaneza Jean Claude


text:
Rwanda: Dr Vincent Biruta arasaba imbabazi z'uko politiki yigishije kwica ariko ntiyigisha gushinyagura!
Kugeza ubu ntabwo abanyarwanda n’abanyamahanga barasobanukirwa ubuhanga Kagame Paul (FPR) akoresha kugirango asibe ubwonko bw’abanyarwanda bajijutse maze mu mutwe wabo hasigaremo ubusa gusa ! Iyi gahunda ya « Ndi umunyarwanda » iragaragaza ko abanyabwenge twari dufite mu Rwanda Kagame yasibye ubwonko bwabo ! Urugero rufatika rubigaragaza ni uburyo Dr Vincent Biruta yasabye imbabazi z’uko politiki yariho mu Rwanda yatoje abanyarwanda kwica ariko ikaba itarabigishije gushinyagura !
Mu mwiherero w’abakozi ba Minisiteri y’Uburezi n’ab’amashami akorana nayo mu gihugu baganira kuri gahunda ya ’Ndi Umunyarwanda’ wabaye ku wa 11 Ukuboza 2013, Dr Biruta yasabye imbabazi abanyarwanda muri aya magambo : «Nubwo politiki y’ubuyobozi bwariho yakanguriraga abahutu kwica, ntiyababwiraga no gushinyagura. Njye nababariye abankoreye nabi n’abaduteraga amabuye tukiri abana, ariko haracyakenewe abasaba imbabazi ngo bababarirwe ».
Izi mbabazi Dr Vincent Biruta asaba abanyarwanda zirerekana ko abanyabwenge bacu basibwe ubwonko ! None se Biruta arasaba imbabazi bwoko ki ? Arazisaba nde ? Arazihabwa na nde ? Biruta se niwe politiki ? Arasaba imbabazi se ko abanyarwanda bigishijwe kwica (ko bikwiye) ariko politiki ikaba yaribagiwe kubigisha gushinyagura ? Ibi bitekerezo by’abanyabwenge b’abanyarwanda biraganisha he igihugu ? Biruta yari umuyoboke wa PSD mbere y’1994, ni yerure abwire abanyarwanda ko ishyaka yarimo ryigishije kwica abatutsi cyangwa se ko we ubwe yabyigishije ariko akaba atarigishije gushinyagura ! Niba ari uku « Ndi umunyarwanda igiye gucurika ubwonko bw’abanyarwanda biteye impungenge !
Muri icyo kiganiro cya « Ndi umunyarwanda » cyahuje abakozi bakuru ba ministeri y’Uburezi,Umunyamabanga wa Leta muri Minisiteri y’uburezi ushinzwe amashuri abanza n’ayisumbuye, Dr Mathias Harebamungu, yatanze ubuhamya bw’ibyamubayeho n’ubuhemu yabonye mu Banyarwanda nk’umuhutu wo mu Buganza byabanje gutuma agira ipfunwe ariko byose abyambuka abitewe n’uko ari Umunyarwanda.Dr Harebamungu yasabye imbabazi y’uko ise umubyara w’umuhutu yatinyutse kwandikira Rudahigwa w’umututsi, yabivuze muri aya magambo agira ati : «Hari byinshi amoko yatubeshye bitari byo. Data yari umuhutu kandi yandikiranaga n’umwami Mutara Rudahigwa (wari umututsi). Nkurikije amabaruwa n’ibuku (book) byasizwe n’ababyeyi banjye bigagarazaga ko bari bafitanye umubano muzima nta n’ubwoko biyumvagamo ngo baheze ubundi kuko muri iyi buku nta bwoko bwari bwemejwe ahari hagenewe kuzuzwa ».
Abazi amateka bemeza ko igitabo k’Ibuku (book) cyari cyanditsemo amoko ndetse kigafatwa nk’igitabo cyashyizweho n’abakoloni b’ababiligi kigahembera amacakubiri hagati y’abahutu n’abatutsi, ariko uyu munyabwenge Harebamungu yemeje ko ibuku se umubyara yandikagamo yari iteye ukwayo kuko nta bwoko bwarimo, ndetse agerekaho kuba yarabitse igitabo nk’icyo kugeza muri ibi bihe turimo! Ikinyoma nk’iki akivuga abitewe n’ubumenyi buke afite mu mateka y’u Rwanda cyangwa ni uko ubwonko bwe bwasibye ? Kuba umubyeyi we umubyara ari umuhutu akaba yarandikiye Rudahigwa wari umwami akaba n’umututsi ni icyaha kuburyo yakizana muri gahunda ya « Ndi umunyarwanda » cyangwa arashaka kwerekana ko yahindutse umututsi bitewe ni uko umubyeyi we yandikiye umututsi Rudahigwa amabaruwa menshi ndetse akagira n’ubutwari bwo kugumana amabaruwa bandikiranaga n’ibuku ? Ese kuba Harebamungu yarabitse Ibuku kugeza ubu ubwo ingengabitekerezo ntiyamurenze ?
Biruta Vincent na Herebamungu Mathias bombi bafite impamyabumenyi ihanitse yo mu rwego rwa Dogitora, ariko ibi bavuga biri ku rwego rw’umuntu utazi gusoma no kwandika ! Si igitangaza ko umuntu wize amashuri menshi kandi akagira n’ubumenyi buhanitse agira ibyago byo gukora impanuka ubwonko bwe bugasiba agatangira kwiga kuvuga no gusoma nk’umwana muto ariko igitangaje mu Rwanda rwa Paul Kagame ni uko abantu bajijutse mu Rwanda bari kuvuga amagambo agaragaza ko bafite ubumenyi nkaho ubwonko bwabo bwahuye n’impanuka bugasibama ! Mbese aho ubutegetsi bwa Kagame Paul ntibwaba butera ihungabana (choc) mu mutwe kurusha impanuka ikomeye kuburyo ubwonko bwisiba ?
Abasomyi bacu bazatubwire uko babibona !
Ubwanditsi


text:
Hari ikinanira Imana?
Itangiriro 18:14
Hari ikinanira Uwiteka se? Mu gihe cyashyizweho, iki gihe cy’umwaka nikigaruka nzakugarukaho, Sara abyare umuhungu."
Nshimishijwe n’ikiganiro Imana yagiranye no kwa Aburahamu. Kirasa n’icyo dukunze kugirana ariko ntabitahura. Nizemo ibintu byinshi birimo :
1. Intekerezo z’umuntu niyo mbogamizi ikomeye ku gusohora kw’imigambi myiza Imana imufiteho.
Ashingiye ku bwenge bwe ndetse no ku nararibonye, Sara yatekereje ko gusama no kubyara bidashoboka kuri we. Yabivuze ashingiye ku kuntu umubiri we yari awuzi, ku buryo ubwe yiyumvaga ndetse n’uko abandi bose babirebaga. Icyo nicyo cyamuteye guseka ndetse no gushidikanya ijambo yabwiwe. Ikosa ryonyine yakoze ni ugupimira ijambo Imana ivuze kubyo we azi. Nyamara ijambo ry’Imana ripimirwa ku ijambo ry’Imana.
2. Hari igihe Imana Ishyira umuntu mu kibazo gituma amenya ubushobozi bw’Imana. Ntabwo kwa Aburahamu bari kumenya Imana y’ibidashoboka iyo batisanga muri kiriya kibazo. Ikibazo gikomeye kiri imbere yawe kigamije ku kwereka imbaraga z’Imana.
3. Ni ikosa rikomeye kumenya Imana umuntu agakomeza gutekereza nk’uko yari asanzwe atekereza. Bimeze nko kwitwara nk’umuntu uri mu mwijima kd uvirwa n’umucyo. Imana mwahuye ikwitezeho guhindura imitekerereze.
4. Irindi zina ry’Imana yitwa Ishoborabyose. Iyo niyo Mana yanjye. Niba nawe ariyo yawe, tangira utekereze ko bigishoboka.
Mu mutima wawe utange Amen.
Dr. Fidèle Masengo, Umushumba Foursquare Gospel Church Kimironko


text:
Imana yankirije uburwayi mu mubatizo Faina Mukansanga
Nyuma ya genocide yakorewe abatutsi muri mata 1994 umuryango wanjye wari umaze kurangira naje kurwara uburwayi bw’ ijosi bwatewe no no kumara igihe kinini mu bwihisho nagize uburibwe budasanze ndetse n’umuriro mwishi.
Abaganga bagerageje kumvura imiti ishoboka biranga mbana nabwo umwaka n’igice. Uwambonaga wese yagiraga impuhwe akamvuza navujwe n’abavandimwe, inshuti, abazungu, abahinde.
1995 nigaga secondaire hari igihe ninjiraga mu kizami abayobozi nkabona barantahanye kuko nahitaga ngira umuriro mwinshi simenye ibindi bikurikiyeho. Nakundaga kwiga ariko rimwe nkaba narembye ubundi nkiga rimwe na rimwe nakoraga ibizami njyenyine bitewe n’uko abandi babikoze ndwaye bikamvuna.
Igihe kimwe nagiye gusenga n’abandi banyeshuri batwigishako iyo wizeye ukabatizwa ukizwa. Nahise nizera gukira mpita nanihana ntangira urugendo. Nahoraga nizeye ko nzakirira mu mubatizo nkirinda nkaho Yesu aza none.
Umunsi mbatizwa navuye mu mazi mpita nisuzuma niba nakize koko kuko numvaga byarangiye. Ariko siko byagenze gusa nyuma mu minsi itatu maze kubatizwa, nisanze nta ndwara nta nkovu. Sinongeye kugira umuriro ukundi Yesu ni mwiza akiza indwara umwizere.
Faina Mukansanga.


text:
Bagiye gutuzwa mu mudugudu w’icyitegererezo
Abari batuye batatanye mu Murenge wa Mamba muri Gisagara, bagiye gutuzwa mu mudugudu w’icyitegererezo wa Ruhuha, bikazongerera ubutaka bwabo agaciro.
Bavuga ko aka gace kari karasigaye inyuma mu bikorwa by’amajyambere, ariko ko bari bategereje bizeye ko iterambere rizashyira rikabageraho.
Babitangarije mu gikorwa cyo gutangiza kubaka umudugudu w’ikitegererezo mu ntara y’Amajyepfo, cyabereye mu karere ka Gisagara mu muganda usoza ukwezi k’Ukwakira.
Abazatuzwa muri uyu mudugudu bavuga ko ibi bikorwa remezo bari barabitegereje igihe kirekire, kuko ngo aka gace katigeze kageramo ibikorwa by’iterambere none bikaba bigiye kubageraho.
Bavuga kandi ko biteguye gutera imbere kurusha uko bari babayeho,nk’uko bitangazwa n’umukecuru Nyiraminani Odette.
Agira ati “Twavomaga ibishanga,ukeneye amazi yo kunywa akajya i Mamba, abana bakajya kwiga i Mamba, kwivuza naho ni i Mamba, none byose bigiye kutwegera.
Agace kacu kari karasigaye inyuma none tugiye gutera imbere natwe, kandi ndahamya ko twese abaturage twiteguye iri terambere.”
Guverineri w’intara y’Amajyepfo,Marie Rose Mureshyankwano asaba aba baturage kugira uruhare muri iri terambere bagiye kwegerezwa,kuko ibikorwa byose bizahagezwa ari ibyabo.
Ati “Uyu mudugudu ni uwanyu,ndagirango mbashishikarize kugira uruhare mu bikorwa byose bizahakorerwa.”
Guverineri Mureshyankwano kandi yabwiye aba baturage ko agace batuyemo kagiye kugira agaciro kubera ibikorwa remezo bigiye kuhagera, bityo abasaba ko ubutaka bwabo bakwiye kubufata neza bakabubyaza umusaruro kubera ako gaciro.
Ati “Iyo ubutaka bwawe bunyuzeho umuhanda ndetse hakanagezwa amazi n’amashyanyarazi,ntubifate gutyo gusa, ahubwo wumveko ubutaka bwawe ubwo bwabonye agaciro kisumbuyeho, ku buryo n’uwashaka kubugurisha yabugurisha menshi.”
Uyu mudugudu uzubakwamo amazu 30 buri imwe igizwe n’amazu ane, ibyo bita 4 in 1, bivuze ko uzatuzwamo imiryango 120. Uzaba kandi urimo ibikorwa remezo by’amazi,amashanyarazi,amashuri ndetse n’ivuriro.
Uyu mudugudu uzuzura utwaye asaga miliyoni 800Frw, ukazatuzwamo abaturage bo muri aka gace badafite amacumbi n’abatuye mu manegeka, bakazaba batujwemo bitarenze ukwezi kwa Kamena muri 2017.